Pervez Musharraf meninggal dunia - Tentera

ISLAMABAD, 5 Februari- Bekas pemerintah tentera Pakistan Pervez Musharraf meninggal dunia di Dubai pada usia 79 tahun selepas lama menderita akibat sakit berpanjangan, kata tentera pada Ahad.Ketua tentera kanan "mengucapkan takziah atas kematian Jeneral Pervez Musharraf yang menyedihkan", satu kenyataan ringkas yang dikeluarkan oleh sayap media tentera berkata. "Semoga Allah merahmati roh arwah dan memberi kekuatan kepada keluarga yang ditinggalkan."Jeneral empat bintang itu meninggal dunia di hospital di Dubai pada pagi Ahad, menurut laporan media dan pegawai kanan keselamatan yang bercakap dengan AFP.“Saya mengesahkan Musharraf menghembuskan nafas terakhirnya di Dubai pagi ini, dia sudah tiada lagi,” kata pegawai kanan keselamatan yang enggan namanya didedahkan kepada AFP.Tiada pertumpahan darah ketika rampasan kuasa pada 1999 dilakukan oleh Musharraf selepas perdana menteri ketika itu Nawaz Sharif cuba memecatnya sebagai ketua tentera.- AFP


Orang ramai berarak sambut Tahun Baharu Lunar di San Francisco

CALIFORNIA, 5 Februari - Beribu-ribu orang teruja berbaris di sepanjang jalan di San Francisco, California untuk meraikan perarakan Tahun Baru Imlek.Perarakan itu menyaksikan penari naga, gendang dan semestinya arnab memandangkan tahun Arnab.Sambutan diadakan beberapa minggu selepas kejadian berbalas tembakan di negeri itu menyebabkan 18 maut, yang kebanyakannya warga Asia.Tembakan pertama berlaku pada 21 Januari lalu di Monterey Park di mana penyerang berusia 72 tahun bertindak menembak dan membunuh 11 orang, mencederakan sembilan yang lain semasa sambutan Tahun Baharu Lunar selama dua hari itu.

Tembakan kedua berlaku dua hari kemudian pada 23 Januari di Half Moon Bay, menyaksikan seorang lelaki bersenjata membunuh tujuh orang di dua ladang cendawan di bandar pantai itu.Kejadian itu telah mengingatkan Mia Reeve, 19 tahun."Saya sangat berharap keluarga mendapat ketenangan, dan ia adalah kejadian yang sangat mengerikan dan saya harap acara seperti ini dihentikani dan saya harap keganasan akan berkurangan pada masa akan datang tetapi ya ia pasti dalam fikiran saya walaupun ia begitu," katanya.Seorang wanita berusia 50 tahun bernama Lyn berkata, beliau tidak terfikir terhadap kejadian keganasan itu dan masih bersedih dengan berita itu.

"Tidak, tidak juga (berfikir tentang tembakan semasa perarakan), tetapi saya berasa sedih. Sedih melihat berita dan terdapat lebih daripada satu tembakan," katanya. - REUTERS


Bobi anjing tertua di dunia

PORTUGAL, 5 Februari- Bobi, anjing kesayangan milik Leonel Costa digelar sebagai anjing tertua di dunia dengan usia 30 tahun oleh Rekod Dunia Guinness.Ketika anjing itu dilahirkan di sebuah kampung kecil di tengah Portugal, pemiliknya baru berusia lapan tahun dan tidak menyangka anjing kesayangannya akan direkodkan sebagai anjing tertua di dunia.Baka tulen jenis Rafeiro do Alentejo itu, meraikan ulang tahunnya yang ke-30 tahun lalu.Costa dihubungi Rekod Dunia Guinness untuk menyerahkan semua dokumen berkaitan dan setahun kemudian Bobi secara rasmi digelar anjing tertua dalam rekod.“Ia merupakan satu perasaan bangga yang sukar digambarkan,” kata Costa, 38, kepada Reuters di sebuah gereja di kampung Conqueiros di sini.Rekod Dunia Guinness membuat pengumuman tersebut pada Khamis dan menyifatkan kisah Bobi sebagai "ajaib".Kebiasaannya baka jenis itu mempunyai jangka hayat 12 hingga 14 tahun.Costa turut mengaitkan umurnya disebabkan beberapa faktor termasuk tinggal di kawasan desa yang tenang, tidak pernah dirantai selain kasih sayang yang diberikan.- REUTERS


Keadaan Ukraine semakin teruk - Zelenskiy

UKRAINE, 5 Februari- Presiden Ukraine Volodymyr Zelenskiy berkata, keadaan di timur negara itu semakin teruk kerana lebih ramai tentera dihantar dalam pertempuran.Kremlin berusaha untuk mencapai kemenangan selepas beberapa bulan mengalami kekalahan, dengan tentera Rusia cuba menghalang kemasukan di bandar Bakhmut bagi mengawal laluan bekalan utama yang berdekatan untuk tentera Ukraine.Tentera Rusia cuba menawan bandar perlombongan arang batu Vuhledar, kira-kira 120 kilometer barat daya Bakhmut."Rusia meletakkan lebih ramai pasukannya untuk mengalahkan pertahanan kami," kata Zelenskiy."Sekarang, keadaan sangat sukar di Bakhmut, Vuhledar, Lyman dan arah lain," sambungnya.Usaha Rusia untuk memecahkan pertahanan di Bakhmut dan Lyman telah gagal, demikian hantaran dilakukan oleh Timbalan menteri Pertahanan Hanna Malyar di Telegram.Zelenskiy berikrar pada Jumaat bahawa tenteranya akan berjuang untuk Bakhmut "selagi kita boleh," bagaimanapun keadaan di situ menjadi semakin teruk bagi tentera Ukraine.Kremlin mengakui pertempuran di sekitar Bakhmut telah merugikan Rusia, selain melibatkan kematian askarnya.- REUTERS

(Pasukan penyelamat mengalihkan serpihan bangunan kediaman di Donetsk/REUTERS)


Remaja perempuan maut diserang jerung

SYDNEY, 5 Februari- Seorang remaja perempuan berusia 16 tahun maut selepas diserang jerung di ibu negara Australia Barat, Perth pada Sabtu.Polis berkata mereka ke tempat kejadian kira-kira 3.45 petang di jambatan trafik Sungai Swan, di kawasan pelabuhan Fremantle di Perth.Gadis itu mengalami kecederaan kritikal dan meninggal dunia di tempat kejadian, kata polis dalam satu kenyataan.Polis percaya mangsa berada bersama rakan-rakannya terjun dari jet ski untuk berenang bersama sekumpulan ikan lumba-lumba di sungai ketika serangan itu berlaku.Bagaimanapun, pihak berkuasa tidak pasti jenis jerung yang menyerang gadis itu, lapor Australian Broadcasting Corp.Orang ramai diminta supaya lebih berhati-hati di Sungai Swan di sekitar Fremantle susulan kejadian itu.Serangan jerung yang mengakibatkan kematian terakhir di perairan Australia Barat adalah pada November 2021, apabila seorang lelaki berusia 57 tahun diserang jerung putih di pantai pelabuhan Perth.Seorang lelaki cedera parah diserang jerung lembu ketika berenang di Sungai Swan pada Januari 2021.Lebih daripada 100 spesies jerung hidup di perairan Australia barat antaranya jerung lembu sering ditemui di hulu sungai.Menurut kerajaan negeri, risiko serangan jerung rendah, namun unit tindak balas jerung khusus untuk bekerjasama dengan responden pertama mengenai insiden jerung telah ditubuhkan.Di beberapa pantai Sydney, termasuk Bondi dan Bronte ditutup selepas seorang perenang terbunuh dalam serangan jerung, kematian itu merupakan pertama kali dalam tempoh hampir 60 tahun.-REUTERS


Bekas PM Mesir Sherif Ismail meninggal dunia

KAHERAH, 5 Februari- Bekas Perdana Menteri Mesir, Sherif Ismail meninggal dunia pada usia 67 tahun.Ismail dilaporkan menghidap penyakit berkaitan dengan sistem penghadaman.Beliau berkhidmat sebagai Perdana Menteri Mesir antara 2015 dan 2018.Selain itu, beliau juga pernah dilantik sebagai menteri petroleum dan sumber mineral dari 2013 hingga 2015.

(Bekas Perdana Menteri Mesir, Sherif Ismail / FOTO AFP)

Presiden Mesir Abdel Fattah Al-Sisi menzahirkan ‘kesedihan yang mendalam’ atas kematian Ismail. -AFP


Kematian akibat kebakaran hutan di Chile meningkat kepada 23

CHILE, 5 Februari- Sekurang-kurangnya 23 orang maut dalam ratusan kebakaran hutan yang berlaku di selatan tengah Chile, kata seorang pegawai kanan kerajaan pada Sabtu.“Kami bersedih dengan kematian 23 individu,” kata Timbalan Menteri Dalam Negeri Manuel Monsalve, sambil menambah 979 individu turut cedera dalam kebakaran itu.Monsalve berkata 232 kebakaran hutan masih aktif.Kerajaan Presiden Gabriel Boric melanjutkan keadaan bencana meliputi wilayah selatan Araucania termasuk Nuble dan Biobio.Tindakan itu membolehkan Boric menggerakkan tentera untuk membantu memadam kebakaran.Suhu melonjak sehingga 40 darjah Celsius menghalang usaha untuk mengawal kebakaran, kerana api yang marak.Boric berkata Argentina telah menawarkan untuk menghantar anggota bomba dan peralatan.Selain itu Brazil, Uruguay, Mexico dan Sepanyol turut menawarkan bantuan, kata Menteri Dalam Negeri Carolina Toha."Kami menjadi salah sebuah negara yang paling terdedah kepada kebakaran, pada asasnya disebabkan oleh evolusi perubahan iklim," kata Toha.Gelombang haba menimbulkan kebimbangan berulang pada 2017, apabila kebakaran besar berlaku di wilayah sama menyebabkan 11 orang maut dan memusnahkan 1,500 rumah.- AFP

(Orang ramai memadam kebakaran di Puren, wilayah Araucania/AFP)

Berita berkaitan: Angka kematian akibat kebakaran hutan di Chile meningkat kepada 16 orang


7 rakyat Haiti meninggal dunia sementara tunggu tinggalkan Peru - PBB

LIMA, 5 Februari- Tujuh pendatang Haiti meninggal dunia tahun ini di tanah tinggi Andes Peru kerana usaha mereka untuk menyeberang ke Bolivia telah dihalang oleh protes terhadap kerajaan Lima, kata agensi pelarian Pertubuhan Bangsa-bangsa Bersatu (PBB) pada Sabtu.Enam kematian, termasuk kanak-kanak di bawah umur berlaku di bandar kecil Desaguadero, jurucakap agensi pelarian PBB di Peru, memberitahu AFP.Kematian yang lain, berlaku di bandar Juli, juga berhampiran sempadan Bolivia.Orang Haiti menjadi mangsa kerana akses sukar kepada makanan, tempat tinggal dan bekalan, dan suhu, pada ketinggian 3,800 meter.Selain kematian, dua orang lagi dimasukkan ke hospital akibat radang paru-paru sejak Khamis, seorang daripada mereka dalam keadaan kritikal, kata Bano Romero.Beliau berkata kematian dan penyakit itu berlaku walaupun terdapat usaha penduduk tempatan untuk membantu.Krisis politik di Peru telah menyukarkan kehidupan penduduk tempatan dan pendatang, menjadikannya sukar untuk mendapatkan asas seperti makanan dan bahan api, atau membayar sewa serta perkhidmatan lain, kata pegawai PBB itu.- AFP


China luah 'ketidakpuasan hati' tindakan AS

BEIJING, 5 Februari- Beijing pada Ahad mengecam keputusan Pentagon untuk menembak jatuh belon pengintip China yang didakwa berada di ruang udara Amerika Utara, menuduh Amerika Syarikat (AS) "bertindak keterlaluan dan melanggar amalan antarabangsa"."China menyatakan rasa tidak puas hati terhadap penggunaan kekerasan oleh AS kerana menyerang belon udara tanpa pemandu itu," kata kementerian luar Beijing dalam satu kenyataan.Pegawai Amerika mengesan "belon pengawasan" China di ruang udara AS pada Khamis.Perkara itu menyebabkan Setiausaha Negara Antony Blinken membatalkan lawatan ke Beijing bagi membendung ketegangan AS-China yang semakin meningkat pada Jumaat.Beijing mengakui "kapal udara" yang diterbangkan itu, namun ia adalah belon cuaca.Kementerian Luar China pada Ahad berkata ia "meminta AS mengendalikan perkara itu dengan betul dengan tenang, profesional dan terkawal".Beijing berkata, AS "berkeras untuk menggunakan kekerasan dan tindak balas berlebihan dan serius melanggar amalan antarabangsa"."China dengan tegas akan melindungi hak dan kepentingan perusahaan yang berkaitan dan berhak untuk membuat tindak balas yang diperlukan," kata kementerian itu dalam kenyataannya.- AFP

(Foto diambil telefon bimbit oleh Haley Walsh di Myrtle Beach, South Carolina)


AS tembak jatuh belon pengintip China

WASHINGTON, 5 Februari- Sebuah jet pejuang Amerika Syarikat (AS) pada Sabtu menembak jatuh belon pengintip China di luar pantai Carolina Selatan, kata Pentagon.Kapal itu menghabiskan beberapa hari berada di ruangan udara Amerika Utara, meningkatkan ketegangan antara Washington dan Beijing, sebelum ia ditembak dengan peluru berpandu daripada pesawat F-22, kata pegawai Pentagon.Setiausaha Pertahanan AS Lloyd Austin menyebut operasi itu dibuat sebagai tindak balas kepada "pelanggaran kedaulatan yang tidak boleh diterima."Tentera berpeluang menurunkan belon itu pada Sabtu "dengan cara yang tidak menimbulkan ancaman kepada keselamatan rakyat Amerika," kata seorang pegawai kanan pertahanan kepada pemberita, sambil masih membenarkan pihak berkuasa mengutip serpihan yang jatuh dari perairan wilayah AS.Dalam video yang disiarkan ke media sosial, belon itu kelihatan hancur dalam kepulan asap putih sebelum saki-bakinya jatuh ke dalam laut.Pengguna Twitter Haley Walsh menghantar twit dia "mendengar dan merasakan letupan" di Myrtle Beach, sebuah bandar peranginan popular di South Carolina.Presiden Joe Biden, pada Sabtu berjanji "untuk menjaga" belon itu, mengucapkan tahniah kepada juruterbang yang terlibat."Mereka berjaya menurunkannya (menembak) belon itu. Dan saya memuji tindakan juruterbang yang melakukannya," kata Biden kepada pemberita di Maryland.- AFP


"Olimpik Luar Bandar" India menyaksikan acara menarik motosikal menggunakan gigi dan telinga

PUNJAB, 5 Februari - Beratus-ratus rakyat India berani dan bersemangat menyertai acara sukan tradisional di "Olimpik Luar Bandar" utara India.Pesta sukan itu, yang diadakan sejak tahun 1933 di Kila Raipur.Acara itu tidak dapat diadakan sejak empat tahun lalu ekoran COVID-19 dan kerana tidak diberi kebenaran untuk melakasanakannya, bagaimanapun, selepas itu dibenarkan kembali.Acara itu yang memaparkan lagak ngeri seperti mengangkat berat dengan telinga dan janggut menarik minat masyarakat seluruh dunia untuk ke utara India bagi menyaksikannya.Penganjur berkata tujuan di sebalik temasya itu, bagi mengekalkan tradisi dan budaya Punjab dan sebagai memberi pengetahuan kepada golongan muda terhadap asal usul mereka.

Acara tiga hari itu bermula pada Jumaat dan akan berakhir hari ini. - REUTERS


500,000 isi rumah di Odesa, Ukraine terputus bekalan elektrik akibat kebakaran pencawang

(Seorang penduduk tempatan mengambil imej bangunan kediaman yangrosak berikutan serangan Rusia di Kherson pada 3 Februari 2023/Foto AFP)

KIEV, 5 Februari- Lebih setengah juta isi rumah di bandar Odesa, selatan Ukraine terputus bekalan elektrik ekoran kebakaran pencawang elektrik.Perdana Menteri Ukraine, Denys Shmygal berkata, situasi yang dihadapi ketika ini amat rumit.

Pencawang terbabit dikhuatiri tidak lagi mampu bertahan kerana telah berulang kali rosak akibat serangan peluru berpandu tentera Rusia.

Gabenor wilayah Odesa, Maksym Marchenko menyifatkan kemalangan itu sebagai 'serius', sambil menambah menteri tenaga dan ketua pengendali grid elektrik 'Ukrenergo' telah dihantar ke bandar berkenaan untuk meninjau keadaan."Sejumlah penjana akan dihantar ke wilayah Odesa dalam tempoh 24 jam akan datang. Kami menjangkakan penjana pertama akan tiba malam ini," katanya.Selama berbulan-bulan Moscow secara sistematik menyasarkan grid tenaga Ukraine, menyebabkan berjuta-juta penduduk hidup dalam kegelapan dan kesejukan.-AFP


Angka kematian akibat kebakaran hutan di Chile meningkat kepada 16 orang

CONCEPCION, CHILE, 5 Februari- Angka kematian akibat kebakaran hutan yang melanda selatan Chile, meningkat kepada 16 orang.Dengan angka terbaharu itu, tiga lagi kematian disahkan daripada jumlah yang diumumkan lewat Jumaat, sebanyak 13 orang.Menurut pihak berkuasa sebelum ini, 11 daripada kematian adalah di bandar Santa Juana, wilayah Concepcion.Kebakaran yang dicetuskan oleh gelombang haba dahsyat itu telah mengancam beberapa bandar, memusnahkan sekurang-kurangnya 88 rumah dan hutan seluas 47,000 hektar, kata pegawai.Sementara itu, Perkhidmatan Pencegahan dan Tindak Balas Bencana Kebangsaan memberitahu, sekurang-kurangnya 24 orang cedera akibat kebakaran tersebut.Katanya, terdapat 251 kebakaran aktif dan 80 daripadanya di luar kawalan.

(Usaha memadamkan kebakaran di Santa Juana, wilayah Concepcion, Chile pada 3 Februari 2023/Foto AFP)

Chile sebelum ini mengisytiharkan bencana di beberapa kawasan tengah selatan termasuk wilayah Nuble serta Biobio dan membenarkan sumber tambahan dikejarkan ke kawasan itu.Namum, kebakaran turut menjejaskan wilayah Maule dan La Araucania.Secara keseluruhan, kira-kira 2,300 anggota bomba dan 75 pesawat telah dikerahkan ke wilayah itu.Presiden Gabriel Boric turut menangguhkan cutinya untuk melawat kawasan yang terjejas.Gelombang haba, dengan suhu mencecah 40 darjah Celcius telah menimbulkan kebimbangan berulangnya kejadian pada 2017, apabila kebakaran di wilayah yang sama menyebabkan 11 orang maut dan memusnahkan 1,500 rumah.-AFP


63 tentera Rusia dibebaskan daripada tahanan Ukraine

RUSIA, 5 Februari- Seramai 63 tentera Rusia yang ditawan dibebaskan selepas satu sesi rundingan yang rumit bersama Ukraine.Demikian menurut Kementerian Pertahanan Rusia, pada Sabtu.Tawanan yang dibebaskan termasuk individu kategori 'sensitif' itu, hasil rundingan bersama Emiriah Arab Bersatu sebagai orang tengah. Sementara itu, di pihak Kiev, Ketua Pejabat Presiden Ukraine, Andriy Yermak berkata seramai 116 anggota dibebaskan dengan dua daripadanya merupakan pegawai tentera.-REUTERS

(63 tentera Rusia yang ditawan dibebaskan selepas satusesi rundingan yang rumit bersama Ukraine/Foto Reuters)


Remaja maut diserang jerung di Australia

SYDNEY, 4 Februari- Seorang remaja perempuan berusia 16 tahun maut selepas diserang seekor jerung ketika berenang di sungai di Australia Barat.Mangsa berasal dari Perth cedera parah apabila spesies jerung yang tidak diketahui menggigitnya di Sungai Swan di pinggir Perth di Fremantle, menurut kerajaan negeri dalam satu kenyataan.Mangsa ditarik dari air tetapi disahkan meninggal dunia di tempat kejadian selepas usaha memulihkannya gagal, kata Pemangku Inspektor Polis Daerah Fremantle, Paul Robinson,"Mangsa dikatakan bersama rakan ketika kejadian berlaku. Mereka menaiki jet ski."Dikatakan sekumpulan ikan lumba-lumba kelihatan berdekatan dan mangsa melompat ke dalam sungai untuk berenang berdekatan dengan ikan lumba-lumba itu," katanya pada sidang media.Beliau turut menyifatkan ia sebagai kejadian yang sangat traumatik.Pakar perikanan telah menasihatkan bahawa adalah luar biasa untuk jerung ditemui di bahagian perairan itu, katanya.

Pihak berkuasa tempatan memberi amaran kepada orang ramai supaya lebih berhati-hati di Pantai Swan di Fremantle Utara dan mematuhi sebarang penutupan pantai.Menurut pangkalan data yang dikendalikan oleh Taronga Conservation Society, serangan maut terakhir di perairan Australia direkodkan pada 1960 apabila seekor jerung berukuran dianggarkan 3.3 meter membunuh mangsa yang sedang melakukan selam skuba di Jambatan Roseville di sini.Pada Februari tahun lalu, seorang pengajar selam Britain berusia 35 tahun, Simon Nellist, di di Pantai Little Bay Sydney, serangan seumpama itu pertama di bandar terbesar di negara itu sejak 1963.Menurut Sports Australia, 4.5 juta warga Australia gemar melakukan aktiviti rekreASI pantai dan laut. -AFP


Baham empat mangsa: Harimau Sumatera ditangkap

BANDA ACEH, 4 Februari- Seekor harimau Sumatera yang dipercayai menyerang dan mencederakan petani di wilayah barat Aceh, Indonesia, berjaya ditangkap pada Sabtu sejak diburu beberapa hari lalu.Harimau berkenaan ditangkap selepas dua serangan berasingan mencederakan empat orang sepanjang minggu lalu.Ia memasuki perangkap dipasang anggota jabatan pemuliharaan dalam hutan simpan di bandar Kluet Tengah di Selatan Aceh pada Sabtu.Terdapat kesan beberapa kecederaan di badan harimau tersebut.Salah seorang mangsa memberitahu tel


Juri mahkamah putuskan Musk tidak bertanggungjawab salah laku berkaitan tweet Tesla

SAN FRANCISCO, 4 Februari- Mahkamah semalam memutuskan Ketua Pegawai Eksekutif Tesla Inc (TSLA.O) Elon Musk dan syarikatnya tidak bertanggungjawab mengelirukan pelabur apabila Musk melalui hantaran mesej di Twitter mengenai pembuat kereta elektrik itu pada 2018.Plaintif telah menuntut ganti rugi berbilion dolar Amerika (AS$) dan keputusan itu juga penting bagi Musk sendiri, yang sering menggunakan Twitter untuk menyiarkan pandangannya.Juri kembali dengan keputusan sebulat suara kira-kira dua jam selepas memulakan perbincangan.Musk tidak hadir di mahkamah ketika keputusan dibacakan tetapi tidak lama kemudian menulis tweet bahawa dia "sangat menghargai" keputusan juri.Nicholas Porritt, seorang peguam untuk pelabur, berkata dalam satu kenyataan, "Kami kecewa dengan keputusan itu dan sedang mempertimbangkan langkah seterusnya."Saham Tesla meningkat 1.6% dalam dagangan selepas waktu kerja berikutan keputusan itu."Bab gelap kini ditutup untuk Musk dan Tesla," kata penganalisis Wedbush Dan Ives. Ives menambah bahawa beberapa pelabur Tesla bimbang Musk mungkin perlu menjual lebih banyak saham Tesla jika dia kalah.Ternyata proses perbicaraan itu memberi risiko terhadap integriti dan sebahagian daripada kekayaan Musk yang membeli Twitter pada Oktober tahun lalu itu.

Ini kerana, Musk mungkin dibebani dengan tuntutan berbilion dolar sebagai ganti rugi sekiranya juri mendapati beliau bertanggungjawab ke atas ciapannya yang dianggap palsu oleh hakim yang mempengerusikan perbicaraan berkenaan.Musk sebelum ini, memberi keterangan dalam perbicaraan kes penipuan, di mana beliau didakwa menipu dalam ciapan Twitternya untuk mengambil alih syarikat itu sebagai syarikat swasta.Beliau diseret ke mahkamah oleh pemegang saham Tesla yang menyatakan beliau memanipulasi harga saham syarikat itu hingga mengakibatkan kerugian bernilai jutaan dolar pada 2018.Ciapan oleh Musk mengakibatkan harga saham Tesla menjadi tidak menentu dan bilionair itu disaman oleh pemegang saham yang mendakwa taikun berkenaan bertindak melulu dalam usaha untuk menyingkirkan pelabur yang tidak sehaluan dengan syarikat itu. Minor Myers, yang mengajar undang-undang korporat di Universiti Connecticut dan yang sebelum ini menyebut kes pelabur itu kukuh, menggelar keputusan itu sebagai "mengejutkan. -AFP


Norway tempah 54 kereta kebal baharu buatan Jerman

OSLO, 4 Februari-  Norway akan menempah 54 kereta kebal baharu jenis Leopard 2 buatan Jerman baharu untuk tentera negara berkenaan dari syarikat Krauss-Maffei Wegmann.Perdana Menteri, Jonas Gahr Stoere berkata, Norway juga diberi tawaran untuk menambah pembelian 18 lagi kereta kebal.“Kami akan memastikan Norway mempunyai kereta kebal yang sama seperti negara jiran Nordik lain dan sekutu utama NATO.“Ini secara tidak langsung akan mengukuhkan lagi hubungan negara kami dengan Jerman,” katanya.Norway yang berkongsi sempadan Artik sepanjang 196 kilometer (km) dengan Russia, sebelum ini merancang untuk membeli sama ada kereta kebal Leopard 2 A7 buatan Jerman atau K2 Black Panther yang dikeluarkan oleh Hyundai Rotem.

(Norway akan menempah 54 kereta kebal baharu jenis Leopard 2 buatan Jerman baharu untuk tentera negara berkenaan dari syarikat Krauss-Maffei Wegmann/REUTERS)

Norway pada mulanya merancang untuk membeli sebanyak 72 kereta kebal, namun sejak beberapa bulan kebelakangan ini, Kementerian Pertahanan berpandangan jumlah pembelian dikurangkan supaya lebih banyak dana dapat diperuntukkan untuk pembelian aset lain seperti helikopter, dron dan artileri jarak jauh. – REUTERS


Pakar AS berpendapat belon pengintip China canggih, sukar ditembak jatuh

(Pakar belon pengawasan di badan pemikir Inisiatif Marathon di Washington, William Kim/AFP)

WASHINGTON, 4 Februari- Belon pengintip China pertama yang ditemui terbang di atas tapak peluru berpandu balistik Amerika Syarikat (AS) mungkin dipandu menggunakan teknologi kecerdasan buatan (AI) yang canggih, menurut pakar.Belon pengintip kedua kemudiannya dikesan di ruang udara Amerika Latin sebelum ia menuju ke arah timur di tengah Amerika Syarikat.Menurut pakar belon pengawasan di badan pemikir Inisiatif Marathon di Washington, William Kim, belon adalah alat pemerhatian berharga yang sukar ditembak jatuh.Katanya, belon pertama kelihatan seperti belon cuaca biasa tetapi mempunyai ciri berbeza."Ia mempunyai muatan agak besar dan boleh dilihat dan dilengkapi elektronik untuk panduan dan pengumpulan maklumat, dikuasakan oleh panel solar yang besar."Dan ia mempunyai teknologi pemanduan canggih yang masih belum digunakan oleh tentera AS."AI membolehkan belon itu dengan hanya membaca perubahan udara di sekelilingnya melaraskan ketinggian untuk membimbingnya ke mana ia mahu pergi," katanya.Kim berkata, belon mempunyai kelebihan yang berbeza.apabila satelit menjadi lebih terdedah kepada serangan dari bumi dan angkasa.

(Belon pengintip China dikesan terbang di ruang udara Montana, AS/AFP)

Katanya, belon juga mempunyai kelebihan untuk memegang kedudukan pegun berbanding satelit yang sentiasa mengorbit seperti digunakan oleh agensi pengintip bagi merakam gambar."Ia boleh kekal di atas selama satu bulan pada satu masa, berbanding satelit orbit," katanya.Kim berkata, kemungkinan belon itu untuk mengumpul data dari luar sempadan AS atau lebih tinggi tetapi tidak berfungsi."Belon itu biasanya beroperasi pada ketinggian 20 hingga 30 kilometer (km), dan yang ini berada pada ketinggian 14 km."Jika mahu ia lebih sukar untuk dikesan, lebih sukar untuk ditembak jatuh, maka ia masuk akal untuk beroperasi pada ketinggian yang lebih tinggi," katanya. - AFP


Belon pengintip kedua China didakwa dikesan di Amerika Latin

WASHINGTON, 4 Februari- Satu lagi belon pengintip China dikesan di Amerika Latin, semalam sehari selepas belon yang sama dilihat di ruang udara Amerika Syarikat (AS).Perkara itu sekali gus menyebabkan lawatan Setiausaha Negara AS, Antony Blinken ke Beijing dibatalkan.Menurut Jabatan Pertahanan AS (Pentagon), belon itu dilihat menuju ke arah timur di tengah AS, tetapi tidak ditembak jatuh atas sebab-sebab keselamatan.Semalam, jurucakap Pentagon Pat Ryder, berkata pihaknya melihat laporan mengenai belon melintasi Amerika Latin dan menyifatkan ia belon pengawasan China.Tidak lama sebelum keputusan Blinken membatalkan lawatannya yang bertujuan meredakan ketegangan antara kedua-dua negara, China mengeluarkan kenyataan kekesalan terhadap kehadiran belon pertama dengan menyalahkan angin yang menolak belon ke ruang udara AS.Bagaimanapun pentadbiran Presiden Joe Biden menyifatkan ia sebagai 'belon pengawasan' yang boleh dikendalikan.Dalam satu panggilan telefon kepada pegawai kanan China, Wang Yi, Blinken berkata, kehadiran belon pengawasan di ruang udara AS adalah pelanggaran yang jelas terhadap kedaulatan AS dan undang-undang antarabangsa, bahawa ia adalah tindakan yang tidak bertanggungjawab.Blinken berkata, bagaimanapun AS komited dalam pembabitan diplomatik dengan China dan merancang melawat Beijing apabila keadaan mengizinkan."Langkah pertama ialah mengeluarkan aset pengawasan dari ruang udara kami," kata Blinken.Sementara itu, menurut agensi berita China Xinhua, Wang berkata, kedua-duanya membincangkan insiden itu dengan tenang dan profesional."China adalah negara yang bertanggungjawab dan sentiasa mematuhi undang-undang antarabangsa dengan ketat.

(Pentagon mengesahkan sedang menjejaki belon pengintip China yang kelihatan sedang terbangdi kawasansenjata nuklear yang sangat sensitif/AFP)

"Kami tidak menerima sebarang spekulasi dan gembar-gembur tidak berasas," katanya sambil menggesa kedua-dua pihak mengelakkan salah pertimbangan dan menguruskan perbezaan.Hari ini, Kementerian Luar China mengeluarkan kenyataan mengenai pembatalan Blinken ke Beijing bahawa sesetengah ahli politik dan media di AS menggunakan insiden (belon) sebagai alasan untuk menyerang dan memburuk-burukkan China.Menurut kenyataan itu, China mahupun AS sebenarnya tidak mengumumkan sebarang lawatan."Ia adalah keputusan AS sendiri untuk mengeluarkan maklumat yang berkaitan dan kami menghormatinya," menurut kenyataan itu. -AFP

Berita berkaitanBelon pengintip: Beijing belum mengesahkan dakwaan ASPentagon dakwa belon pengintip China berada di ruang udara AS


Media dan ahli politik AS ambil kesempatan insiden belon- Beijing

(Belon milik China yang dikesan di barat laut Amerika Syarikat / TWITTER)

BEIJING, 4 Februari- Beijing berkata media dan ahli politik Amerika Syarikat telah mengambil kesempatan daripada dakwaan bahawa China menerbangkan belon penginti di barat laut negara itu.Penemuan belon itu mendorong Setiausaha Negara AS Antony Blinken untuk menangguhkan lawatannya ke Beijing.Beberapa saat sebelum keputusan membatalkan lawatan itu yang bertujuan meredakan ketegangan antara kedua-dua negara, China mengeluarkan kenyataan "menyesal dengan insiden tersebut" dan menyalahkan angin kerana belon berkenaan ke ruang udara AS.Pada Sabtu, kementerian luar China mengeluarkan berhubung pengumuman pembatalan lawatan Blinken."China tidak pernah melanggar wilayah dan ruang udara mana-mana negara berdaulat," katanya."Sesetengah ahli politik dan media di Amerika Syarikat menggunakan insiden belon itu sebagai alasan untuk menyerang dan memburuk-burukkan China."Kementerian itu berkata, mengekalkan saluran komunikasi di semua peringkat adalah penting, "terutama dalam menangani beberapa situasi yang tidak dijangka dengan cara yang tenang dan boleh dipercayai".Kenyataan itu turut menambah mengenai lawatan Blinken."Sebenarnya, China mahupun Amerika Syarikat tidak mengumumkan sebarang lawatan."Ia adalah keputusan Amerika Syarikat sendiri untuk mengeluarkan maklumat yang berkaitan dan kami menghormatinya." -AFP

(Setiausaha Negara AS Antony Blinken / AFP)


Atlet luncur papan salji saman jurulatih, USOPC dan persekutuan ski atas dakwaan penderaan seksual

(Bekas jurulatih papan salji AS, Peter Foley)

LOS ANGELES, 4 Februari- Pemenang pingat gangsa Olimpik Rosey Fletcher adalah antara tiga bekas atlet luncur papan salji AS yang menyaman bekas jurulatih mereka, Persekutuan Ski & Papan Salji AS USSS, dan Jawatankuasa Olimpik & Paralimpik AS USOPC, dengan dakwaan penderaan seksual.Fletcher, pemenang pingat gangsa Olimpik 2006, Erin O'Malley dan Callan Chythlook-Sifsof menyaman bekas jurulatih Peter Foley dan badan induk sukan itu di Mahkamah Daerah AS di Los Angeles pada Khamis.Mereka mendakwa Foley melakukan serangan seksual terhadap mereka dan wanita lain selama hampir dua puluh tahun dengan "bantuan, kebenaran dan pengesahan" USOPC dan USSS.Saman itu, yang menuntut ganti rugi kewangan yang tidak ditentukan, mendakwa Foley mengeksploitasi kedudukannya untuk "memaksa perbuatan seksual melalui kekerasan, manipulasi, dan penderaan emosi"."Penderaan oleh Foley telah dilaporkan kepada eksekutif USSS dan USOPC oleh beberapa atlet yang dilatih olehnya sebelum ini, namun tiada tindakan diambil," dakwa tuntutan mahkamah itu.Dalam tuntutan mahkamah berasingan yang difailkan pada Khamis, bekas kakitangan komunikasi USSS Lindsey Nikola mendakwa salah laku seksual oleh Foley."Kami menyedari tindakan undang-undang yang telah difailkan," kata US Ski & Snowboard dalam satu kenyataan."US Ski & Snowboard belum lagi menerima aduan dan tidak mempunyai peluang untuk menyemak sepenuhnya. USSS akan kekal sebagai organisasi yang mengutamakan keselamatan, kesihatan dan kesejahteraan atlet dan kakitangannya."Persekutuan itu juga mengulangi kenyataannya, ia telah melaporkan dakwaan salah laku terhadap Foley kepada organisasi United States Center for SafeSport ."Kes ini kini dalam siasatan oleh SafeSport, yang mempunyai bidang kuasa penuh ke atas perkara tersebut," kata persekutuan itu.USOPC berkata ia tidak dapat mengulas mengenai butiran tuntutan mahkamah kerana ia masih belum dapat menyemaknya.Chythlook-Sifsof mengumumkan melalui media sosial mengenai dakwaan salah laku seksual terhadap Foley pada Februari 2022, ketika Foley melatih pasukan AS di Sukan Olimpik Musim Sejuk Beijing.Dia berkata dalam akaun Instagramnya bahawa "Peter Foley telah mengambil gambar telanjang atlet wanita selama lebih sedekad" dan membuat kenyataan seksual kepadanya dan rakan sepasukan ketika dia baru berusia 17 tahun di Lake Louise, Kanada, pada 2014.Foley dipecat Mac tahun lalu oleh USSS selepas dia digantung sementara oleh US Center for SafeSport.-AFP

(Rosey Fletcher dari AS beraksi semasa kelayakan dalam pertandingan slalom gergasi selari papan salji wanita di Sukan Olimpik Musim Sejuk Torino 2006 di Bardonecchia, Itali, 23 Februari 2006 / REUTRERS)


13 maut akibat kebakaran hutan Chile

SANTIAGO, 4 Februari- Chile telah mengisytiharkan darurat di beberapa wilayah di kawasan tengah-selatan negara itu selepas gelombang haba yang dahsyat mencetuskan kebakaran hutan yang menyebabkan sekurang-kurangnya 13 orang terkorban, kata pihak berkuasa pada Jumaat.Lebih 100 rumah terjejas dan 47,000 hektar hutan musnah sejak kebakaran berlaku pada Rabu."Kami mengumumkan bahawa terdapat 13 kematian secara keseluruhan, 11 di perbandaran Santa Juana," kata ketua agensi bencana nasional Senaprad, Mauricio Tapia.Dua krew sebuah helikopter yang sedang menjalankan operasi memadam kebakaran maut dalam nahas pada petang Jumaat, kata menteri pertanian Chile Esteban Valenzuela."Saya sangat sedih dengan nahas helikopter yang mengorbankan juruterbang dan seorang mekanik yang bekerja untuk memadamkan kebakaran" di wilayah La Araucania, kata Valenzuela.Tapia kemudian menambah, juruterbang tersebut adalah warga Bolivia manakala mekanik berkenaan merupakan warga Chile.Kerajaan telah mengisytiharkan darurat di wilayah Nuble dan Biobio, tetapi kebakaran turut menjejaskan wilayah Maule dan La Araucania.Presiden Gabriel Boric memutuskan untuk menangguhkan percutiannya untuk melawat kawasan yang terjejas, di mana terdapat 204 kebakaran aktif.Daripada jumlah itu, 56 dianggap di luar kawalan.Menteri Dalam Negeri Carolina Toha berkata empat orang awam yang maut adalah di wilayah Biobio.Tambahnya, dua yang maut apabila kebakaran melanda jalan yang mereka lalui, manakala dua lagi maut dalam kemalangan kereta, mungkin ketika cuba melarikan diri dari api.Pihak berkuasa kemudian berkata seorang anggota bomba turut terbunuh.Perkhidmatan pencegahan dan tindak balas bencana negara Senapred dan Perbadanan Hutan Negara CONAF berkata sembilan orang cedera, termasuk lapan anggota bomba.Kira-kira 2,300 anggota bomba dan 75 pesawat terlibat dalam operasi pemadaman api.Pengisytiharan darurat bencana membolehkan sumber tambahan disediakan untuk berdepan situasi genting.Nuble telah diletakkan dalam amaran merah, bersama tujuh majlis perbandaran di Biobio.Gelombang haba, dengan suhu mencecah 40 darjah Celcius (104 darjah Fahrenheit), telah menimbulkan kebimbangan berulangnya bencana 2017 di mana kebakaran berleluasa di wilayah yang sama menyebabkan 11 orang maut, memusnahkan 1,500 rumah dan menjejaskan 467,000 hektar hutan. -AFP


Norway tempah 54 kereta kebal tentera dari Jerman

OSLO, 4 Februari - Norway membuat tempahan sebanyak 54 kereta kebal baharu 'Leopard II' buatan Jerman untuk tenteranya daripada Kumpulan Krauss-Maffei Wegmann, dan akan mendapat pilihan untuk membeli 18 kereta kebal lagi pada masa akan datang, kata kerajaan pada Jumaat."Kami akan memastikan, tentera kami mempunyai kereta kebal yang sama seperti jiran Nordic dan sekutu utama NATO," kata Perdana Menteri Jonas Gahr Stoere pada sidang akhbar.

(Kereta kebal Leopard II ketika menteri Pertahanan Jerman, Boris Pistorius melawat kereta kebal Leopard II  / Foto Reuters)

“Ini mengukuhkan lagi hubungan negara kami dengan Jerman,” tambahnya.Anggota NATO Nordic itu, yang berkongsi sempadan Artik sepanjang 196 km (122 batu) dengan Rusia, telah merancang untuk memilih sama ada kereta kebal Leopard II A7 buatan Jerman atau saingan K2 Black Panther keluaran Korea, dibuat oleh Hyundai Rotem (064350.KS) .Norway pada asalnya merancang untuk memperoleh 72 kereta kebal, tetapi dalam beberapa bulan kebelakangan ini , Kementerian Pertahanan negara tersebut membincangkan pembelian yang diperkecilkan selepas ketua pertahanan negara itu mengesyorkan untuk membelanjakan lebih banyak dana bagi aset seperti helikopter, dron dan artileri jarak jauh.- Reuters


Empat orang maut dalam kebakaran di Chile

SANTIAGO, 4 Februari - Chile mengisytiharkan bencana di beberapa wilayah tengah selatan selepas gelombang haba yang dahsyat mencetuskan kebakaran hutan yang mengorbankan empat orang, kata pihak berkuasa pada hari Jumaat.Lebih 100 rumah terjejas dan 29,000 hektar hutan musnah sejak kebakaran berlaku pada hari Rabu.

(Anggota bomba memadam api kebakaran hutan dari sebahagian kawasan luar bandar di Quillon /Foto Reuters)

"Malangnya kami ...mengesahkan empat orang maut. Mereka bergerak dengan kenderaan di wilayah Biobio," kata Menteri Dalam Negeri Carolina Toha.Kerajaan telah mengisytiharkan keadaan bencana di wilayah Nuble dan Biobio, kebakaran juga telah menjejaskan wilayah Maule dan La Araucania.Presiden Gabriel Boric memutuskan untuk menangguhkan cutinya bagi tujuan melawat kawasan yang terjejas, di mana terdapat 178 kebakaran aktif.Daripada jumlah itu, 39 kawasan masih di luar kawalan.Toha berkata, dua daripada mangsa maut apabila api menyambar jalan yang mereka lalui, manakala dua lagi maut dalam kemalangan kereta, ketika cuba melarikan diri dari api yang merebak.Perkhidmatan pertolongan pencegahan dan tindak balas bencana negara Senapred dan perbadanan hutan negara CONAF berkata sembilan orang telah cedera, termasuk lapan anggota bomba.Kira-kira 2,300 anggota bomba dan 75 pesawat terlibat bagi mengawal kebakaran ini.Pengisytiharan bencana ini, membolehkan sumber pertolongan tambahan disediakan untuk bantuan kecemasan.Nuble telah diletakkan dalam amaran merah, bersama tujuh majlis perbandaran di Biobio.Gelombang haba, dengan suhu mencecah 40 darjah Celcius, telah menimbulkan kebimbangan yang sama telah berlaku iaitu pada 2017 di mana kebakaran di wilayah yang sama menyebabkan 11 orang maut, memusnahkan 1,500 rumah dan menjejaskan 467,000 hektar hutan. - AFP


Polis India menahan 1,800 lelaki, mengatur perkahwinan bawah umur

GUWAHATI, 4 Februari - Polis di Assam, India memberkas lebih 1,800 lelaki kerana berkahwin atau mengatur perkahwinan dengan budak perempuan bawah umur.Ketua Menteri wilayah Assam, Himanta Biswa Sarma menggelar langkah itu sebagai operasi berterusan untuk mengekang perbuatan tersebut.

(Krishna, 14, menghayunkan bayinya yang berusia empat bulan Alok di anjung rumahnya di sebuah kampung berhampiran Baran, terletak di negeri barat laut Rajasthan, Krishna telah berkahwin pada usia 11tahun. / Foto Reuters)

Polis mula memberkas lelaki-lelaki berkenaan pada Khamis malam.Lebih ramai dijangka ditangkap, termasuk mereka yang membantu untuk mendaftarkan perkahwinan sedemikian di kuil dan masjid.Sarma menegaskan perkahwinan bawah umur adalah penyebab utama kehamilan pada usia kanak-kanak, yang menyebabkan kadar kematian ibu dan bayi yang tinggi.Perkahwinan bawah usia 18 tahun dilarang di India tetapi undang-undang itu dilanggar secara terang-terangan.Pertubuhan Bangsa-Bangsa Bersatu (PBB) menganggarkan jumlah perkahwinan kanak-kanak di India adalah tertinggi di dunia, sekitar 223 juta.Hampir 1.5 juta kanak-kanak perempuan bawah umur dikahwinkan setiap tahun.Pemerintah wilayah Assam mendaftarkan kes berhubung perkahwinan bawah umur terhadap 4,004 individu. - Reuters


Lapan maut, dua hilang dari bot pendatang di Lampedusa

ITALI, 3 Februari- Lapan mayat pendatang ditemukan, manakala dua hilang dari kapal yang diselamatkan oleh pengawal pantai Itali di luar pantai pulau selatan Lampedusa.Kira-kira 40 pendatang turut diselamatkan atas kapal sama dan dibawa ke pelabuhan utama yang terletak di selatan Sicily, lapor agensi berita ANSA.Dalam pada itu, pihak berkuasa Itali mengiringi tiga lagi kapal yang diserang membawa 156 orang ke Lampedusa, salah satu pintu masuk utama bagi mereka yang cuba ke Eropah.Berdasarkan data Kementerian Dalam Negeri, kira-kira 105,140 pendatang tiba di Itali melalui laut pada 2022; berbanding 67,477 pada 2021 dan 34,154 (2020).Pertubuhan Bangsa Bersatu (PBB) menganggarkan hampir 1,400 pendatang maut ketika cuba menyeberangi Laut Mediterranean pada 2022.

(Kira-kira 105,140 pendatang tiba di Itali melalui laut pada 2022; berbanding 67,477 pada 2021 dan 34,154 (2020)


Serangan bom di masjid Peshawar, polis terus pertingkat kawalan keselamatan

PESHAWAR, 3 Februari- Kawalan keselamatan terus dipertingkat pihak berkuasa, di lokasi serangan pengebom bunuh diri, di bandar ini.Ia ketika penduduk memenuhi kawasan masjid bagi menunaikan solat Jumaat.Serangan awal minggu lalu di sebuah masjid di dalam kawasan ibu pejabat polis telah mengakibatkan lebih 100 orang maut dan sebahagian bangunan masjid rosak."Hari ini hari Jumaat dan kami sangat takut. Satu lagi kejadian boleh berlaku yang boleh berakhir dengan bencana lain," kata Mohammad Muddasir Ehsan ketika meninggalkan masjid lain di bandar itu.

(Serangan pengebom bunuh diri di sebuah masjid di Peshawar, Pakistan telah mengakibatkan lebih 100 orang maut/Foto Reuters)

Terdahulu, Perdana Menteri Pakistan, Shehbaz Sharif mempengerusikan mesyuarat pemimpin awam dan tentera di bandar itu untuk menyediakan respons terhadap serangan pengeboman masjid tersebut.

Pengebom di sebalik serangan itu telah dikenal pasti sebagai anggota rangkaian militan, menurut Ketua Polis Wilayah Khyber Pashtunkhwa, Moazzam Jah AnsariBeliau bagaimanapun, tidak memberikan butiran lanjut mengenainya.Tragedi di Peshawar itu adalah pengeboman meragut paling banyak nyawa dalam tempoh sedekad ini, berlaku di sebuah bandar bergolak di barat laut berhampiran sempadan Afghanistan.-REUTERS


Bekas menteri kehakiman Korea Selatan dijatuhi hukuman penjara dua tahun

SEOUL, 3 Februari- Bekas menteri kehakiman Korea Selatan dijatuhi hukuman penjara selama dua tahun kerana memalsukan sijil akademik anaknya. Cho Kuk, yang berkhidmat bawah bekas Presiden, Moon Jae-in pernah dilihat sebagai anggota politik yang menyerlah dan bakal menggantikan Jae-in. Namun, selepas pelantikan beliau pada 2019, dia dikaitkan dengan dakwaan pilih kasih dan hipokrit, membabitkan persekolahan anak-anaknya. Sekali gus, memberi kelebihan kepada mereka untuk memasuki kolej dan universiti berprestij.

(Susulan hukuman yang diterima, Cho Kuk (tengah) bercadang untuk membuat rayuan/Foto AFP)

Kuk juga didapati bersalah menyalahgunakan kuasa dengan campur tangan dalam siasatan rasuah menggunakan pengaruhnya semasa berkhidmat sebagai setiausaha kanan presiden.Susulan hukuman itu, beliau bercadang untuk membuat rayuan.Kuk dilantik sebagai menteri kehakiman pada 2019, tetapi terpaksa meletak jawatan beberapa bulan kemudian berikutan dakwaan kelebihan pendidikan yang diberi kepada anaknya.-AFP


Belon pengintip: Beijing belum mengesahkan dakwaan AS

BEIJING, 3 Februari- Beijing sedang berusaha untuk mengesahkan laporan yang didakwa Pentagon.Ini berhubung pengesanan belon pengintip di ruang udara Amerika Syarikat yang dilaporkan milik China.Jurucakap Kementerian Luar, Mao Ning dalam satu sesi taklimat memberi amaran, sebarang andaian tidak akan membantu menyelesaikan isu tersebut, sehingga fakta mengenainya adalah jelas.Tegas beliau, China sebuah negara yang bertanggungjawab dan sentiasa mematuhi undang-undang antarabangsa dengan ketat. "Kami tidak berniat untuk melanggar wilayah atau ruang udara mana-mana negara berdaulat."Kami juga berharap kedua-dua pihak akan menangani situasi ini dengan tenang dan berhemah," katanya.-AFP

(Belon pengintip yang kelihatan terapung di udara Billings, Montana/Foto AFP)


Penumpang dipindahkan selepas kabin kapal persiaran terbakar

SYDNEY, 3 Februari- Penumpang sebuah kapal persiaran terpaksa dipindahkan susulan kebakaran di kabin penginapan kapal tersebut.Kapal yang berlabuh di Terminal Pelayaran White Bay, di sini; terbakar pagi tadi.Kebakaran menyebabkan dua penumpang cedera dan dirawat oleh paramedik sebelum dihantar ke hospital.Menurut laporan diterima oleh Jabatan Bomba dan Penyelamat NSW, kapal tersebut membawa kira-kira 800 penumpang.

Kebakaran berjaya dipadamkan sepenuhnya dan kapal berkenaan kembali meneruskan operasi seperti biasa.Bagaimanapun, jumlah sebenar mangsa terjejas serta punca kebakaran masih dalam siasatan. -REUTERS


Lebih 700 hektar hutan di Quillon terbakar

QUILLON, 3 Februari-  Lebih 741 hektar hutan di sini terjejas akibat kebakaran hutan yang melanda Chile.Mengikut laporan Pusat Pencegahan dan Tindak Balas Bencana Chile (SENAPRED), pihak bomba terpaksa berdepan dengan api besar untuk memadamkan kebakaran tersebut.Menteri Pertanian Esteban Valenzuela berkata kebakaran hutan berpunca daripada suhu tinggi serta angin kering dan panas yang datang dari Pampas, Argentina. Susulan kebakaran tersebut, SENAPRED mengaktifkan amaran merah di Chillan, Chillan Viejo dan Quirihue.- REUTERS


Pentagon dakwa belon pengintip China berada di ruang udara AS

WASHINGTON, 3 Februari- Tentera Amerika Syarikat (AS) mengesan belon pengintip yang disyaki milik China berada di ruang udara di negeri Montana, menurut Pentagon pada Khamis.Atas permintaan Presiden Joe Biden, Setiausaha Pertahanan Lloyd Austin dan pegawai tinggi tentera mempertimbangkan untuk menembak belon itu tetapi memutuskan berbuat demikian akan membahayakan terlalu ramai orang di lapangan, kata seorang pegawai kanan pertahanan kepada pemberita.Pegawai itu berkata belon itu terbang ke barat laut AS di mana terdapat pangkalan udara sensitif dan peluru berpandu strategik dalam silo bawah tanah."Jelas sekali, tujuan belon ini adalah untuk pengawasan, dan laluan penerbangan semasa membawanya ke beberapa tapak sensitif," kata pegawai itu, yang tidak mahu namanya disiarkan.Tetapi Pentagon tidak percaya ia merupakan ancaman perisikan yang sangat berbahaya."Kami menilai bahawa belon ini mempunyai nilai tambahan yang terhad dari perspektif pengumpulan perisikan," kata pegawai itu.Belon itu memasuki ruang udara AS "beberapa hari lalu," kata pegawai itu, sambil menambah bahawa perisikan AS telah menjejakinya dengan baik sebelum itu.

(Pentagon sedang menjejaki belon pengawasan China yang disyaki di atas ruang udara AS Foto Google)

Insiden sama pernah berlaku sebelum ini, namun kali ini belon itu dilihat kekal berada di ruang udara wilayah AS lebih lama berbanding biasa.Menurut Pentagon, belon itu tidak mendatangkan bahaya kepada pesawat.AS sedang berhubung dengan pihak China berhubung kejadian itu. -AFP


Kilang tekstil utama di Haiti memberhentikan 3,500 pekerja

Haiti, 3 Februari- Salah satu kilang tekstil terbesar di sini akan memberhentikan 3,500 orang atau separuh daripada tenaga kerjanya akibat keadaan ekonomi yang tidak stabil.S&H Global, yang syarikat induknya ialah pengeluar pakaian Korea Selatan Sae-A Trading Co. Ltd., berkata dalam satu kenyataan bahawa mogok dan pergolakan sosial telah menyebabkan banyak kelewatan dalam penghantaran, pembatalan pesanan dan masalah lain. Akibatnya, pelanggan telah memilih untuk menggunakan pembekal dan kilang lain yang lebih dipercayai di tempat lain di Caribbean dan Amerika Tengah.Pengumuman itu dibuat ketika masalah kemiskinan dan kelaparan semakin mendalam di seluruh Haiti di tengah-tengah peningkatan keganasan kumpulan.Pada masa itu, S&H Global mengumumkan ia melabur lebih daripada AS$70 juta untuk mewujudkan kira-kira 20,000 pekerjaan.

S&H Global yang mengira Gap, Target dan Walmart dalam kalangan pelanggannya, mula beroperasi di Haiti pada 2012, apabila Taman Perindustrian Caracol dibuka berhampiran Cap-Haitien, sebuah bandar besar di pantai utara.Gaji minimum yang rendah, bersamaan dengan AS$4.83 sehari, menjadi tarikan bagi pengeluar tekstil asing untuk mencari lokasi di Haiti, tetapi negara itu semakin dibelenggu oleh kumpulan bersenjata yang menculik untuk wang tebusan dan mencuri kargo komersial tanpa hukuman. -AFP


Gunung berapi Popocatepetl Mexico meletus, penduduk berjaga-jaga

MEXICO, 3 Februari - Gunung berapi Popocatepetl Mexico memuntahkan abu dan gas pada Rabu lepas, memaksa penduduk berjaga-jaga untuk menghadapi sebarang kemungkinan.Rakaman kamera dron menunjukkan saat abu dan gas keluar dari kawah, yang dilihat dari bandar berdekatan iaitu, Santiago Xalitzintla.Pihak berkuasa tempatan, ahli majlis Camilo Vazquez berkata bantuan daripada pihak berkuasa diperlukan sekiranya orang ramai perlu mengosongkan kediaman masing-masing.Letusan Popocatepelt meningkat sejak kebalakangan ini, dengan menunjukkan tahap amaran berada pada peringkat kuning, menurut Pusat Pencegahan Bencana Kebangsaan Mexico (CENAPRED).

Popocatepetl mempunyai ketinggian 5,426 meter (17,802 kaki) dan merupakan gunung kedua tertinggi di Mexico dan kelima tertinggi di Amerika Utara. - REUTERS


Tentera Israel lancar serangan udara selepas AS rayu keganasan diredakan

PALESTIN, 3 Februari - Tentera rejim Israel menyerang bumi Gaza semalaman, hanya beberapa jam selepas Amerika Syarikat merayu semua pihak meredakan keganasan di Palestin.Bagaimanapun, tiada kemalangan jiwa dilaporkan setakat ini.Rakaman video memaparkan tentera rejim zionis melancarkan serangan udara menyasarkan lokasi pembuatan roket dan senjata milik Hamas.Letupan kuat menggegarkan bangunan sekitar dan meneranngi langit malam di Gaza disusuli siren amaran ancaman roket di Semenanjung Gaza.Israel mendakwa tindakan itu dibuat bagi memintas serangan udara dilancar Hamas.Israel tanpa belas kasihan telah melakukan serangan hampir setiap hari di Tebing Barat dan telah mengorbankan lebih 35 individu sejak tahun lalu. - REUTERS


Penyerang masjid Pakistan memakai seragam polis, langgar etika keselamatan

ISLAMABAD, 2 Februari- Polis Pakistan telah mengenal pasti pengebom berani mati yang menyerang sebuah masjid di Peshawar minggu ini, kata ketua polis wilayah Khyber Pashtunkhwa hari ini.Pengebom berani mati itu telah melanggar etika keselamatan kerana memakai pakaian seragam polis.Serangan yang berlaku pada Isnin itu telah menyebabkan kematian lebih 100 orang awam termasuk tiga anggota polis.Ketua polis wilayah Khyber Pashtunkhwa Moazzam Jah Ansari berkata pengebom itu adalah sebahagian daripada "rancangan" bagi memasuki ke kawasan itu.- REUTERS

(Letupan di sebuah masjid di Peshawar, Pakistan/REUTERS)


Slogan anti-Adani dilaung di parlimen

NEW DELHI, 2 Februari– Ahli parlimen pembangkang melaungkan slogan terhadap Kumpulan Adani di parlimen India pada Khamis selepas laporan A.S. yang menuduh konglomerat itu menggunakan perlindungan cukai dan manipulasi saham.Perkara itu turut menimbulkan kebimbangan mengenai bebanan hutang.Bantahan oleh parti pembangkang berlaku sehari selepas syarikat utama kumpulan itu meninggalkan tawaran sahamnya bernilai $2.5 bilion. Kerugian pasaran Kumpulan Adani meningkat kepada lebih daripada $100 bilion sejak minggu lepas apabila Hindenburg Research menerbitkan laporan itu.Parti Kongres pembangkang mendesak Perdana Menteri Narendra Modi untuk bercakap mengenai perkara itu dan menggesa siasatan kehakiman bebas terhadap dakwaan yang dibuat terhadap Kumpulan Adani.Konglomerat itu menafikan tuduhan tersebut dan berkata dakwaan mengenai manipulasi saham sebagai "tidak berasas".Kedua-dua dewan parlimen itu ditangguhkan kerana parti pembangkang melaungkan slogan anti-Adani, termasuk "Down with Modi-Adani".Bagaimanapun hubungan baik antara Gautam Adani dan Modi yang berasal dari barat Gujarat telah lama mendapat perhatian ali politik pembangkang.Namun Adani menafikan dakwaan bahawa dia menerima keistimewaan daripada hubungan rapat dengan Modi.- REUTERS


New Zealand umum AS$450,000 bantuan banjir tambahan

WELLINGTON, 2 Februari– Kerajaan New Zealand pada Khamis mengumumkan AS$450,000 sebagai pembiayaan tambahan untuk membantu operasi pembersihan di Auckland yang dilanda banjir serta beberapa kawasan lain negara itu.Menurut pihak berkuasa, perubahan iklim serta hujan memburukkan lagi keadaan di Auckland dan sebahagian besar Pulau Utara New Zealand pada minggu lepas.Empat orang maut dalam banjir dan kejadian tanah runtuh turut menyebabkan jalan raya ditutup, merosakkan rumah, ladang dan perniagaan."Perkara utama yang perlu dilakukan ialah memberi sokongan kepada orang ramai," kata Perdana Menteri New Zealand Chris Hipkins pada Khamis. "Sudah tentu, kerajaan akan terus menggunakan cara terbaik dalam menangani permasalahan ini."Bagaimanapun, amaran hujan kekal di kawasan tenggara Auckland."Hujan lebat dijangka memberikan impak kepada berlakunya banjir dengan lebih cepat," kata pakar meteorologi MetService, Lewis Ferris dalam satu kenyataan.Bandar yang mempunyai 1.6 juta penduduk itu diingatkan supaya berada jauh dari kawasan laut dan air banjir kerana bimbang berlakunya pencemaran.Operasi lif tidak beroperasi di kebanyakan bangunan tinggi menimbulkan kesukaran kepada penduduk.Pusat pemindahan kekal turut dibuka di seluruh bandar.- REUTERS

(Kawasan dinaiki air akibat hujan lebat di Auckland/REUTERS)


Saintis kongsi imej beruang di planet Marikh

WASHINGTON, 2 Februari- Saintis Pentadbiran Aeronautik dan Angkasa Lepas Kebangsaan (NASA) menemui ukiran permukaan dan batu berbentuk beruang grizzly semasa merakam imej baharu planet Marikh.Imej itu dirakam pada ketinggian 251 kilometer dari permukaan Marikh menggunakan kapal angkasa Mars Reconnaissance Orbiter.“Terdapat sebuah bukit dengan struktur runtuh berbentuk V (hidung), dua kawah (mata), dan corak bulat (kepala).“Corak bulatan mungkin disebabkan oleh pemendapan deposit di atas kawah yang tertimbus. “Hidungnya mungkin lubang gunung berapi atau lumpur dan mendapan itu mungkin lahar atau aliran lumpur,” kata NASA. Saintis yang mengendalikan program Eksperimen Sains Pengimejan Resolusi Tinggi (HiRISE) telah mengelilingi Marikh sejak tahun 2006. -AFP


Tiga maut kebakaran hospital di Mesir

(Anggota bomba Mesir memadamkan kebakaran yang berlaku di hospital amal al-Noor al-Mohammadidi Kaherah pada 1 Februari 2023/AFP)

KAHERAH, 2 Februari- Sekurang-kurangnya tiga orang terbunuh dan 32 lagi cedera dalam kebakaran di sebuah hospital di Kaherah.Jurucakap kementerian, Hossam Abdel-Ghaffar berkata, kebakaran itu berlaku di jabatan radiologi hospital berkenaan yang terletak di daerah El Matareya."Ramai mangsa cedera akibat melecur, patah tulang atau sesak nafas dan kebanyakan mereka dihantar ke hospital berdekatan. "12 ambulans dihantar ke lokasi kejadian," katanya.Punca kejadian dalam siasatan. -AFP

(Hospital amal al-Noor al-Mohammadi yang rosak akibat kebakaran di Kaherahpada 1 Februari 2023/AFP)


Promosi 'Hello Hong Kong' dilancarkan

HONG KONG, 2 Februari- Pemimpin Hong Kong John Lee pada Khamis melancarkan kempen promosi yang akan merangkumi 500,000 penerbangan percuma untuk menarik semula pelawat, perniagaan dan pelabur selepas lebih tiga tahun berdepan COVID-19.Kempen "Hello Hong Kong" dilancarkan di pusat konvensyen utama bandar itu, bersebelahan dengan pelabuhannya yang terkenal dengan latar belakang slogan dalam pelbagai bahasa termasuk Rusia dan Sepanyol.Lee berkata kempen itu akan menunjukkan keterbukaan bandar itu menerima kunjungan pelancong dan bertujuan untuk meningkatkan perniagaan serta pelaburan di wilayah pentadbiran khas China."Hong Kong kini dihubungkan dengan tanah besar China dan seluruh dunia. Tidak akan ada pengasingan, tiada kuarantin dan tiada sekatan. Nikmati kesibukan bandar dunia Asia," kata Lee.Pelancaran itu dihadiri oleh pegawai termasuk dari jabatan pelancongan, perdagangan dan penerbangan bandar itu.Hong Kong sebahagian besarnya ditutup sebagai usaha untuk mengekang penularan COVID-19, dengan kuarantin mandatori sehingga tiga minggu bagi pengunjung yang tiba serta perlu melakukan ujian saringan intensif.Hong Kong melonggarkan sebahagian besar peraturan COVID-19 pada bulan Disember tetapi pemakaian pelitup separuh muka adalah wajib melainkan bersenam, serta ujian antigen pantas harian untuk pelajar.Masih terdapat sistem kuota untuk pengembara antara tanah besar dan Hong Kong dan syarat bahawa mereka mesti melakukan ujian COVID. Tiga daripada pusat pemeriksaan sempadan Hong Kong dengan China masih ditutup.Walaupun terdapat peningkatan jangkitan, China menghapuskan sebahagian besar sekatan COVID-19 pada Disember dan membuka semula sempadannya kepada dunia pada Januari.- REUTERS

(John Lee pada kempen promosi 'Hello Hong Kong')


Pusaran misteri muncul di langit Hawaii

HILO, 2 Februari- Sebuah teleskop berjaya merakamkan satu pusaran bercahaya di langit pada waktu pagi di Hawaii, Amerika Syarikat (AS), baru-baru ini.Lingkaran misteri itu dirakamkan kamera Subaru-Asahi Star milik Jepun di Balai Cerap Mauna Kea, di sini, sekitar pukul 4.20 pagi pada 18 Januari lalu.

"Ia muncul dalam satu titik kecil di langit dan perlahan-lahan pusarannya kelihatan jelas," menurut catatan dalam satu perkongsian video.Bagaimanapun, saintis percaya lingkaran bercahaya tersebut ada kaitan dengan pelancaran satelit GPS baharu oleh SpaceX di Florida yang dilancarkan pada hari sama.Sebelum ini, pusaran sama pernah dilaporkan selepas pelancaran roket oleh SpaceX. -AFP


Korea Selatan, AS adakan latihan udara bersama

SEOUL, 2 Februari- Korea Selatan dan Amerika Syarikat (AS) mengadakan latihan udara bersama sebagai tindak balas kepada ancaman dari Korea Utara.Tindakan kedua-dua negara itu sekali gus mencetuskan kemarahan dari Pyongyang dengan negara itu memberi amaran bahawa latihan sedemikian boleh mencetuskan 'pertarungan habis-habisan.'Latihan tersebut diadakan sehari selepas Setiausaha Pertahanan AS, Lloyd Austin dan rakan sejawatnya dari Korea Selatan berikrar untuk meningkatkan kerjasama keselamatan untuk menentang Korea Utara.AS dan Korea Selatan mendakwa berlakunya peningkatan ancaman peluru berpandu dan nuklear dari Pyongyang.Latihan terbaharu itu membabitkan pengebom strategik B-1B dan pesawat pejuang 'stealth' F-22 dan F-35B dari Tentera Udara AS dan pesawat pejuang F-35A dari tentera Korea Selatan.Pesawat itu terbang di atas Laut Kuning, yang terletak di antara China dan Semenanjung Korea, semalam, dalam latihan pertama seumpama itu tahun ini. -AFP


Protes di Peru: Semua rakyat Malaysia selamat

(Seorang anggota polis menendang tong gas pemedih mata semasa demonstrasi menentang kerajaanPresiden Peru, Dina Boluarte di Lima pada 26 Januari 2023/AFP)

KUALA LUMPUR, 2 Februari- Tiada rakyat Malaysia terjejas dalam protes yang berlaku di beberapa bahagian Peru termasuk di ibu negara, Lima.Kedutaan Malaysia di Peru memaklumkan pihaknya sedang memantau dengan teliti perkembangan di negara Amerika Selatan itu.Jelas pihak itu, pelan kontingensi dirangka berdasarkan situasi semasa dan kedutaan memantau dari pelbagai perspektif sekiranya pengaktifan pelan kontingensi diperlukan."Setakat ini, semua rakyat Malaysia di Peru selamat dan Kedutaan Malaysia telah menghubungi mereka dari semasa ke semasa."Rakyat Malaysia di Peru dinasihatkan berwaspada, mengelak kawasan yang terjejas demonstrasi dan protes serta mematuhi nasihat pihak berkuasa tempatan serta memantau media tempatan untuk mendapatkan maklumat terkini,” menurut kedutaan itu dalam satu kenyataan Ketika ini, terdapat 30 rakyat Malaysia berdaftar dengan Kedutaan di Peru yang terdiri daripada golongan profesional termasuk pegawai Kedutaan, doktor dan ahli perniagaan.

(Penunjuk perasaan menyekat jalan raya di bandar Andes di Huancayopada 1 Februari 2023/AFP)


Dua maut akibat runtuhan salji di Kashmir

(Penyelamat membawa mayat warga Poland yang maut dalam runtuhan salji di kawasan Hapatkhud Kangdoridi Gulmarg pada 1 Februari 2023/AFP)

GULMARG, 2 Februari- Dua warga Poland maut, manakala 21 lagi berjaya diselamatkan dalam insiden runtuhan salji di Kashmir, India pada Rabu.Gelongsor salji besar dari puncak Gunung Apharwat setinggi 4,390 meter itu membadai sebuah resort ski terkemuka di kawasan Hapatkhud Kangdori di sini."Semasa operasi menyelamat, 19 warga asing dan dua pemandu tempatan telah diselamatkan."Malangnya, dua warga asing terkorban dalam runtuhan salji dan mayat mereka juga telah ditemukan," kata Penguasa Kanan Polis Baramulla, Amod Ashok Nagpuri.Insiden itu berlaku beberapa hari selepas kawasan gunung dilanda salji lebat.Kereta kabel yang membawa pengunjung ke puncak Gunung Apharwat turut ditutup untuk keselamatan pengunjung.Gulmarg menarik puluhan ribu pelancong dan peminat ski sepanjang tahun.Tempat peranginan itu ketika ini diselaputi salji tebal selepas salji berterusan selama berhari-hari. -AFP

(Salji besar dari puncak Gunung Apharwat runtuh dan membunuh dua warga Polandpada 1 Februari 2023/AFP)


Kes demam denggi di Bolivia meningkat

BOLIVIA, 2 Februari- Pesakit termasuk kanak-kanak mula memenuhi katil-katil hospital di wilayah Santa Cruz di sini akibat kes demam denggi.Ketua Jabatan Pediatrik Hospital Japones Santa Cruz, Hector Solis berkata kes demam denggi di wilayah Santa Cruz semakin meningkat dari hari ke hari.Terdapat juga pesakit luar yang terpaksa menunggu dalam tempoh lama untuk menerima rawatan kerana demam tersebut."Hospital Japones Santa Cruz menghadapi cabaran berganda kerana unit rawatan rapi yang sesak serta kekurangan kakitangan. Ramai kakitangan hospital seperti doktor dan jururawat di hospital ini mengalami demam denggi," katanya kepada pemberita di sini. Katanya, 69 peratus kes denggi di Bolivia adalah di Santa Cruz. Media tempatan sebelum ini melaporkan kes demam denggi di Bolivia meningkat dua kali ganda kepada 697 kes pada minggu lalu.Kes demam denggi di sini kebiasaannya meningkat semasa musim hujan.Antara gejala demam denggi ialah sakit kepala, muntah, sakit otot dan keletihan.- REUTERS


OIC tuntut 'tindak balas tegas' terhadap perbuatan bakar al-Quran

JEDDAH, 2 Februari- Pertubuhan Kerjasama Islam (OIC) menuntut tindak balas yang tegas terhadap kejadian membakar al-Quran di Sweden, Belanda dan Denmark, baru-baru ini.Pendirian bersama terhadap penodaan al-Quran itu disuarakan menerusi satu kenyataan selepas mengadakan pertemuan di sini.

Pada pertemuan itu, OIC juga berbincang mengenai kemungkinan tindakan yang boleh diambil terhadap pelaku serangan Islamofobia berkenaan.Setiausaha Agung OIC, Hissein Brahim Taha mengulangi kekecewaannya terhadap tindakan provokasi yang dilakukan oleh aktivis pelampau dan menyifatkan ia perbuatan jenayah dengan niat utama menghina Islam.Beliau berkata, perbuatan sengaja mencemarkan al-Quran dan menghina Nabi Muhammad SAW tidak boleh dilihat sebagai insiden kebiasaan Islamofobia.Sebaliknya, beliau menegaskan bahawa ia penghinaan terus kepada 1.6 bilion penduduk Islam dunia dan mahu tindakan tegas diambil agar provokasi serupa tidak berulang.Minggu lalu, pelampau Denmark-Sweden, Rasmus Paludan dan ahli politik Belanda, Edwin Wagensveld serta ketua kumpulan Islamofobia Pegida, secara berasingan bertindak membakar kitab suci Islam itu di Sweden, Belanda dan Denmark.


Kajian moden dedah bahan pengawet mumia Mesir kuno

(Orang Mesir purba membangunkan proses yang sangat maju untuk mengawet mayat/Fail AFP)

PARIS, 2 Februari- Penemuan berpuluh-puluh bikar dan mangkuk dalam bengkel mumia telah membantu mendedahkan bagaimana orang Mesir purba mengawet mayat mereka, dengan beberapa bahan "mengejutkan" diimport dari seluruh dunia termasuk Asia Tenggara, kata satu kajian.Koleksi tembikar yang luar biasa, bertarikh sekitar 664-525 SM, ditemukan di bahagian bawah telaga 13 meter di Necropolis Saqqara di selatan Kaherah pada 2016.Di dalam kapal, penyelidik mengesan resin pokok dari Asia, minyak cedar dari Lubnan dan bitumen dari Laut Mati, menunjukkan bahawa perdagangan global membantu pengawet mendapatkan bahan terbaik dari seluruh dunia.Orang Mesir purba membangunkan proses yang sangat maju untuk mengawet mayat.Proses itu mengambil masa sehingga 70 hari melibatkan pengeringan tubuh dengan garam natron, dan mengeluarkan organ dalaman termasuk otak.Kemudian mereka membasuh mayat dan menggunakan pelbagai bahan untuk mengelakkannya daripada mereput.

(Proses mumia yang mengambil masa sehingga 70 hari/AFP)

Kini sekumpulan penyelidik dari universiti Tuebingen dan Munich di Jerman dengan kerjasama Pusat Penyelidikan Kebangsaan di Kaherah telah menemukan beberapa jawapan dengan menganalisis sisa dalam 31 bekas seramik yang dijumpai di bengkel mumia Saqqara.Setelah membandingkan sisa dengan bekas yang terdapat di kubur bersebelahan, mereka dapat mengenal pasti bahan kimia yang digunakan.Penemuan itu menunjukkan orang Mesir purba telah membina "pengetahuan besar tentang pengawetan mumia yang terkumpul selama berabad-abad," kata Philipp Stockhammer dari Institut Geoantropologi Max Planck Jerman.Stockhammer berkata "salah satu penemuan paling "mengejutkan" ialah kehadiran resin, seperti dammar dan elemi, yang berkemungkinan datang dari hutan tropika di Asia Tenggara, serta tanda-tanda pokok Pistacia, juniper, cypress dan zaitun dari Mediterranean."Kepelbagaian bahan menunjukkan kepada kita bahawa industri pengawetan memacu momentum untuk globalisasi," katanya."Pakar awet dipercayai telah mengambil kesempatan daripada laluan perdagangan yang datang ke Mesir melalui Indonesia, India, Teluk Parsi dan Laut Merah pada sekitar 2000 SM. -AFP


Pesawat Mega buatan China mulakan penerbangan sulung

JIANGXI, 1 Februari-Pesawat mega pertama buatan China, C919 menjalankan misi penerbangan China Eastern Airlines dari Shanghai.Penerbangan itu merupakan sebahagian daripada penerbangan pengesahan selama 100 jam sejak 26 Disember lepas, sebelum C919 digunakan secara rasmi.Terdahulu, Penerbangan tersebut berjaya mendarat di Lapangan Terbang Antarabangsa Changbei, Nanchang, Sabtu lalu.Sebelum ini juga pesawat itu pernah melakukan penerbangan ke bandar Shanghai, Beijing, Chengdu, Xi’an, Haikou, Qingdao, Wuhan dan Jinan; yang melibatkan sembilan lapangan terbang.China Eastern Airlines dijangka bakal melancarkan penerbangan komersial rasmi dengan menggunakan pesawat C919 bagi laluan ke Nanchang, Shanghai dan Beijing. China Eastern Airlines sebagai pengguna pertama telah menerima pesawat C919 pada 9 Disember 2022.Pesawat yang dilengkapi dengan 164 kerusi serta mempunyai keunikan dalam hiasan dalaman dan luar kabin tersebut diberikan kod B-919A.

(Pesawat Mega pertama buatan China, C919/FOTO FB ximoments)


Setengah juta mogok disebabkan krisis kos sara hidup di UK

(Guru dan pemandu kereta api adalah antara kumpulan terbaharu yang menyertai kempen mogok, selain kakitangan Pasukan Sempadan Udara dan pelabuhan UK/AFP)

LONDON, 2 Februari- Tindakan setengah juta orang menyertai mogok menuntut kenaikan gaji di Britain menyebabkan rangkaian pengangkutan lumpuh dan beribu-ribu bilik darjah kosong.Ia merupakan mogok terbesar dalam tempoh lebih sedekad.Ketika Eropah berdepan krisis kos sara hidup, organisasi buruh utama Britain, Kongres Kesatuan Sekerja (TUC) menggelarnya sebagai "hari terbesar tindakan mogok sejak 2011".Pusingan terbaharu mogok diadakan pada Rabu, sehari selepas lebih 1.27 juta orang membanjiri jalan raya di Perancis, meningkatkan tekanan ke atas kerajaan Perancis berhubung rancangan pembaharuan skim pencen.Perdana Menteri Britain, Rishi Sunak menggesa agar kenaikan gaji adalah "munasabah" dan berpatutan, sambil memberi amaran bahawa kenaikan gaji yang besar akan menjejaskan percubaan untuk meredakan inflasi.Tetapi kesatuan sekerja menuduh Sunak yang merupakan seorang jutawan, tidak peka dengan cabaran yang dihadapi pekerja biasa yang bergelut untuk memenuhi keperluan hidup dalam menghadapi pekerjaan bergaji rendah, tidak selamat dan kos yang meningkat.Guru dan pemandu kereta api adalah antara kumpulan terbaharu yang menyertai kempen mogok, selain kakitangan Pasukan Sempadan Udara dan pelabuhan UK.Kesatuan pengajar NEU menganggarkan 85% sekolah di England dan Wales terjejas akibat mogok, sambil menambah bahawa ini menunjukkan "tahap kemarahan" dalam profesion.Di samping mogok, kesatuan sekerja juga mengadakan perhimpunan di seluruh negara menentang rancangan kerajaan Konservatif untuk menggubal undang-undang terhadap tindakan mogok sektor awam. -AFP

(Stesen kereta api lengang setelah ditutup sepenuhnya/AFP)


Rombakan Kabinet, Presiden Malawi pecat lapan Menteri

LILONGWE,1 Februari-Presiden Malawi, Lazarus Chakwera membuat rombakan kabinet pertamanya tahun ini dengan memecat lapan menteri.Pemecatan sebagai langkah tranformasi urus tadbir kerajaan dengan mengurangkan jawatan menteri daripada 30 kepada 25 portfolio.Antara yang dipecat ialah Menteri Penerangan, Menteri Kerajaan Tempatan, Menteri Pembangunan dan Kebajikan Masyarakat.Turut dipecat Setiausaha Agung Parti Kongres Malawi yang merupakan Menteri Alam Sekitar.Tindakan mengecilkan Kabinet itu mendapat pujian dan reaksi positif pengulas politik tempatan. Chakwera sebelum ini dikritik hebat berkait isu barisan Kabinetnya yang dianggotai ahli keluarga, perwakilan jantina yang tidak sama rata dan terlalu ramai menteri dari daerah asalnya di Lilongwe.


Sepanyol rancang hantar kereta kebal Leopard 2A4 ke Ukraine

CEUTA, 1 Februari- Sepanyol merancang untuk menghantar antara empat hingga enam kereta kebal jenis Leopard 2A4 buatan Jerman ke Ukraine.Memetik sumber kerajaan kepada akhbar El Pais pada Rabu, jumlah penghantaran itu akan bergantung kepada simpanan yang ada.Selain melihat penghantaran kereta kebal oleh negara lain kepada Ukraine.Sementara itu, jurucakap Kementerian Pertahanan Sepanyol tidak memberikan sebarang jawapan berhubung perkara tersebut.

(Kebal kebal jenis Leopard 2A4 yang dipaparkan semasa perarakan tentera/Foto fail Reuters)

Kiev sebelum ini menerima jaminan dari Barat untuk dibekalkan kereta kebal bagi membantu menangkis serangan Rusia.Menteri Luar Ukraine, Dmytro Kuleba pula berkata pihaknya menjangkakan menerima 120 hingga 140 kereta kebal barat daripada gabungan 12 negara dalam gelombang pertama.Ia termasuk kereta kebal Leopard 2 Jerman, British Challenger 2 dan M1 Abrams AS.Dalam pada itu, Ukraine juga 'sangat bergantung' kepada bekalan kereta kebal Leclerc Perancis yang dipersetujui.-REUTERS


Pelepasan karbon: Rakyat Indonesia failkan kes terhadap Holcim di Mahkamah Switzerland

GENEVA, 1 Februari-Beberapa rakyat Indonesia mengemukan aduan di mahkamah Switzerland bagi menentang pengeluar simen terkemuka dunia Holcim berkaitan kegagalan mengurangkan pelepasan karbon menurut satu kenyataan kumpulan masyarakat sivil yang menyokong aduan itu semalam.Menurut kenyataan tersebut, syarikat tersebut didakwa tidak berusaha bersungguh-sungguh bagi mengurangkan pelepasan karbon di Indonesia.Kes sivil itu pertama kali dimulakan pada Julai tahun lalu oleh empat penduduk pulau Pari, Indonesia, yang berulang kali dilanda banjir diakibatkan pemanasan global yang meningkatkan paras laut.Ini diikuti dengan rundingan tidak rasmi pada Oktober lalu yang gagal, menurut Lorenz Kummer dari Bantuan Gereja Switzerland (HEKS/EPER), menyebabkan aduan difailkan secara rasmi kepada mahkamah Zug pada Isnin lalu.Pertubuhan bukan kerajaan (NGO) yang menyokong pengadu menyatakan pihaknya sudah memilih Holcim kerana syarikat itu adalah salah satu daripada pelepas karbon dioksida utama di seluruh dunia dan yang terbesar, di Switzerland.Sementara itu, Jurucakap syarikat yang berpangkalan di Zug itu berkata, perubahan iklim adalah 'keutamaan penting untuk Holcim'.Menerusi laman sesawang syarikat berkenaan berkata pihaknya komited untuk menyahkarbon bangunan dan mengemas kini sasaran iklimnya pada 2022.-REUTERS


Korban serangan pengebom bunuh diri meningkat kepada 100 orang

PAKISTAN, 1 Februari- Angka kematian dalam serangan pengebom bunuh diri di sebuah masjid di ibu pejabat polis Peshawar, Pakistan, meningkat kepada 100 orang.Manakala lebih 200 yang lain cedera.Dalam kejadian pada petang Isnin lalu, lebih 300 jemaah sedang bersolat di masjid apabila pengebom membuka jaket bahan letupannya.Sebahagian besar mangsa yang maut merupakan anggota polis."Kami berada di sini sebaik sahaja mengetahui tentang letupan dan segera melaporkan kejadian itu. Ini sememangnya tragedi. "Mangsa semuanya adalah orang yang tidak bersalah dan polis yang merupakan rakan kami. Mereka sentiasa membuat rondaan di jalanan untuk keselamatan kami. "Saya tidak boleh tidur selepas ia berlaku dan masih terkejut kerana kejadian seperti mimpi ngeri," kata wartawan kanan penyiar media tempatan Khyber TV, Rashid Afaq.

(Kawalan keselamatan dipertingkat pihak berkuasa susulan kejadian itu/Foto Reuters)

Sementara itu, siasat lanjut berhubung kejadian sedang dijalankan.Susulan kejadian itu juga, kawalan keselamatan di semua bandar utama dipertingkat.Polis turut mengeluarkan amaran tinggi dan meningkatkan pemantauan di semua pintu masuk dan keluar ke bandar itu.-REUTERS


Pelan percepat Pilihan Raya Peru: Ahli Parlimen gagal capai kata sepakat

LIMA, 1 Februari-Ahli Parlimen Peru sekali gagal mencapai kata sepakat pada selasa terhadap pelan untuk mempercepatkan pilihan raya bagi menamatkan protes yang telah menyebabkan kematian di negara itu.Peru dilanda krisis politik dengan penduduk mengadakan demonstrasi hampir setiap hari sejak 7 Disember.Keadaan tersebut berpunca susulan penahanan presiden ketika itu, Pedro Castillo yang cuba membubarkan Kongres dan memerintah melalui dekri.Dalam 7 minggu demonstrasi berlaku, sejumlah 48 orang termasuk seorang anggota polis telah terbunuh dalam pertempuran antara pasukan keselamatan dan penunjuk perasaan.Penunjuk perasaan menuntut pilihan raya diadakan dengan segera, kongress di bubarkan, perlembagaan baharu dan peletakan jawatan presiden Dina Boluarte.Bulan lalu, ahli parlimen memutuskan untuk mengadakan pilihan raya yang sepatutnya diadakan pada 2026 ke April 2024.Namun penunjuk perasaan mahu ia diadakan tahun ini.Pada selasa, ahli parlimen sekali lagi gagal bersetuju untuk mengadakan pilihan raya tahun ini.Sekatan jalan yang dibuat oleh penunjuk perasaan telah menyebabkan berlaku kekurangan bekalan makanan, bahan api dan keperluan asas lain di beberapa wilayah.Pergolakan itu didorong terutamanya oleh penduduk Peru yang miskin di selatan, yang menganggap Castillo, yang juga berasal dari wilayah itu sebagai sekutu dalam perjuangan mereka menentang kemiskinan, perkauman dan ketidaksamaan.


Perancis hantar lebih banyak kenderaan artileri ke Ukraine

(Oleksiy Reznikov (kiri) dan Sebastien Lecornu (dua dari kanan) tiba untuk menghadiri sidang media sebagai sebahagian daripada lawatan rasmi Menteri Pertahanan Ukraine di Hotel de Brienne, Kementerian Angkatan Tentera Perancis, di Paris pada 31 Januari, 2023/Foto AFP)

PARIS, 1 Februari- Perancis akan menghantar lebih banyak kenderaan artileri ke Ukraine. Menteri Pertahanannya, Sebastien Lecornu berkata lebih 12 trak artileri Howitzer-Caesar dan sistem pertahanan udara baharu akan dihantar ke Ukraine. Usaha itu bagi mengukuhkan pertahanan Ukraine untuk menentang pencerobohan Rusia. Penghantaran itu sebagai tambahan kepada 18 artileri yang dihantar sebelum ini, membabitkan peruntukan 200 juta euro yang disediakan Perancis untuk Ukraine. Perancis bagaimanapun tetap komited untuk menghantar kereta kebal, Leclerc ke Ukraine. Lecornu menyatakan demikian pada sidang media dengan rakan sejawatannya dari Ukraine, Oleksiy Reznikov, di sini pada Selasa.-AFP


Bot terbalik di Pakistan, 49 pelajar maut

KHYBER PAKHTUNKHWA, 1 Februari- Seramai 49 pelajar maut dalam kejadian bot terlebih muatan terbalik di barat laut Pakistan. Menurut polis, Fazal Naeem, pelajar lelaki berusia antara tujuh hingga 14 tahun itu merupakan penuntut sebuah madrasah. Mereka menyertai lawatan sehari ke tasik Tanda Dam pada Ahad lalu. Katanya, air empangan yang membeku kerana cuaca sejuk menghalang misi menyelamat. "Selepas tiga hari, penyelam berjaya menemukan baki mayat pelajar yang terlibat. Dua lagi mayat ialah guru dan juragan, menjadikan jumlah kematian 51 orang," katanya ketika ditemui pemberita di sini.Jelasnya, bot itu terlebih muatan dengan kapasitinya sekitar 20 hingga 25 orang. Dalam kejadian terbabit, lima orang berjaya diselamatkan termasuk empat pelajar dan seorang guru.

(Jelasnya, bot itu terlebih muatan dengan kapasitinya sekitar 20 hingga 25 orang)


Letupan bom di masjid, angka korban terus meningkat

PESHAWAR, 1 Februari- Angka korban tragedi letupan bom di sebuah masjid di Pakistan terus meningkat.Menurut media tempatan, sekurang-kurangnya 95 orang dilaporkan maut dalam insiden tersebut.Sebahagian besar mangsa merupakan anggota polis yang menunaikan solat di dalam masjid yang terletak berhampiran dengan ibu pejabat polis itu.Jurucakap Hospital Lady Reading berkata angka kematian meningkat selepas terdapat pesakit yang meninggal dunia ketika dalam rawatan dan beberapa lagi mayat ditemukan daripada serpihan masjid yang runtuh."Sekurang-kurangnya 157 orang yang cedera masih dalam rawatan. Jumlah kematian dijangka meningkat lagi," katanya ketika ditemui pemberita di sini.Setakat ini, tiada pihak mengaku bertanggungjawab ke atas serangan tersebut.

(Setakat ini, tiada pihak mengaku bertanggungjawab ke atas serangan tersebut)


Rakyat Perancis adakan tunjuk perasaan, bantah had usia bersara dinaikkan

PARIS, 1 Februari-  Gas pemedih mata digunakan polis Paris terhadap penunjuk perasaan yang menentang rancangan reformasi pencen yang akan menaikkan had usia persaraan.Mereka menentang rancangan Presiden Emmanuel Macron untuk membuat pekerja bekerja lebih lama sebelum bersara.Demonstrasi menentang rancangan itu berlaku di seluruh Perancis serta di bandar-bandar utama seperti Marseille, Lyon, Reims dan Montpellier.Tinjauan media mendapati majoriti rakyat Perancis menentang peningkatan umur persaraan daripada 62 kepada 64 tahun, yang dikatakan Macron penting untuk memastikan daya maju sistem pencen.Menurut polis, kira-kira 87,000 orang mengambil bahagian dalam protes di sini. - REUTERS


PM baharu Taiwan angkat sumpah

TAIWAN, 1 Februari- Bekas naib presiden Chen Chien-jen mengangkat sumpah sebagai perdana menteri baharu Taiwan.Beliau akan mengetuai Kabinet yang baharu dibentuk ketika Parti Progresif Demokratik (DPP) berusaha untuk mendapatkan semula kedudukan berikutan prestasi buruk dalam pilihan raya tempatan pada November.Menurut Chen, keutamaan Kabinet baharunya ialah melaraskan sekatan COVID-19 untuk mengembalikan kehidupan normal. "Kerajaan juga bakal memperkenal dasar untuk membantu rakyat dan perniagaan yang bergelut dengan masalah ekonomi akibat pandemik. Saya memberi jaminan, lebih banyak tindakan akan diambil untuk memajukan Taiwan seperti meningkatkan infrastruktur dan menambah baik program kebajikan sosial," katanya ketika ditemui di sini.Dalam pada itu, bekas perdana menteri Su Tseng-chang mengetuai barisan Kabinetnya meletak jawatan dalam rombakan besar-besaran yang berpunca daripada pretasi buruk DPP dalam pilihan raya.Chen, 71 tahun, dilantik oleh Presiden Tsai Ing-wen pada Jumaat bagi menggantikan Su, 75 tahun, yang berkhidmat sebagai perdana menteri sejak Januari 2019.

(Menurut Chen, keutamaan Kabinet baharunya ialah melaraskan sekatan COVID-19 untuk mengembalikan kehidupan normal)


Bekas Presiden Brazil Jair Bolsonaro mohon visa pelawat ke Amerika Syarikat

WASHINGTON, 31 Januari-Bekas presiden Brazil, Jair Bolsonaro memohon visa pelawat ke Amerika Syarikat (AS) di tengah-tengah pertuduhan melakukan salah laku di negara asalnya, memetik laporan BBC.com.Pihak berkuasa AS menerima permohonan daripada Bolsonaro untuk visa pelawat enam bulan pada Jumaat, menurut laporan itu pada Isnin.Peguam yang mewakili Bolsonaro, Felipe Alexandre, dilaporkan berkata bekas presiden itu berkemungkinan tinggal di Florida.Pemimpin terbabit dituduh bertanggungjawab atas rusuhan di Brasilia awal bulan ini oleh penyokongnya selain didakwa melakukan salah laku semasa menjadi ketua negara.Beliau kini tinggal di Amerika menggunakan visa khas untuk diplomat dan pegawai tinggi kerajaan yang tamat tempoh pada hari terakhir jawatannya.Kehadiran Bolsonaro di Amerika Syarikat (AS) menyebabkan 41 wakil Demokrat menandatangani surat menggesa pentadbiran Biden membatalkan visanya.

(Bekas Presiden Brazil, Jair Bolsonaro/FOTO AFP)


Serangan bom bunuh diri, Pakistan perketat kawalan keselamatan di bandar Peshawar

PESHAWAR, 31 Januari- Pihak berkuasa memperketat kawalan keselamatan di sekitar barat laut, Peshawar.Ia susulan serangan pengebom bunuh diri semalam di sebuah masjid, di ibu pejabat polis di bandar berkenaan.Angka kematian akibat serangan itu juga kini meningkat kepada 87 orang.Seorang penduduk, Shabbir Khan berkata pengeboman itu sangat membimbangkan beliau."Ia adalah satu kecaman besar bahawa pengganas boleh memasuki jabatan kerajaan. Jika jabatan kerajaan tidak mempunyai keselamatan, apakah keselamatan yang mereka boleh berikan kepada kami," kata Shabbir Khan.

(Pihak berkuasa memperketat kawalan keselamatan di sekitar barat laut, Peshawar/Reuters)

Setakat ini, tiada pihak mengaku bertanggungjawab atas serangan tersebut.Letupan oleh pengebom berani mati itu berlaku ketika sebilangan besar orang berkumpul untuk menunaikan solat.-REUTERS


IMF luluskan pakej pinjaman bernilai $4.7 bilion kepada Bangladesh

DHAKA, 31 Januari-Tabung Kewangan Antarabangsa (IMF) memeterai perjanjian pakej pinjaman bernilai $4.7 bilion kepada Bangladesh bagi membantu negara itu mengatasi kos tenaga dan makanan yang telah menimbulkan protes besar-besaran rakyat.Bangladesh seperti negara-negara Asia Selatan yang lain bergantung kepada import bahan api terjejas teruk akibat kenaikan kos sara hidup berikutan serangan Rusia ke atas Ukraine.Gangguan bekalan elektrik selama 13 jam sehari di seluruh Bangladesh dan tindakan kerajaan negara itu yang terpaksa melanjutkan bantuan makanan buat rakyat yang tidak mampu membeli beras dan makan ruji yang lain menambah tekanan kepada kerajaan bagi memulihkan keadaan yang semakin buruk.Pakej pinjaman IMF yang tersedia buat Bangladesh menuntut komitmen buat kerajaan negara berkenaan bagi menaikkan cukai serta mengurangkan cukai lapuk dalam sektor perbankan.Menurut Timbalan Pengarah Pengurusan IMF, Antoinette Sayeh dalam satu kenyataan berkata kerajaan Bangladesh perlu mereformasi agenda bagi mencapai pertumbuhan seimbang dalam pengurusan makroekonomi negara berkenaan."Terdapat pelbagai kejutan dan cabaran dalam menguruskan ekonomi Bangladesh", ujarnya."Kerajaan Bangladesh perlu mempercepatkan agenda pembaharuan untuk mencapai pertumbuhan yang lebih berdaya tahan, inklusif dan mampan," ujar Antoinette lagi.Bangladesh merancang menggunakan pinjaman IMF untuk menyokong rizab pertukaran asingnya, yang telah merosot daripada $46 bilion kepada $34 bilion.Mata wang Bangladesh telah menyusut sekitar 25 peratus berbanding dolar sejak Mei lalu, memacu kos bagi pengedar petrol dan utiliti kuasa yang memberi kesan kepada sektor ekonomi keseluruhannya.Kadar inflasi rasmi Bangladesh adalah pada sekitar 8.7 peratus tetapi pakar ekonomi bebas berkata angka sebenar adalah jauh lebih tinggi.Pihak Pembangkang Parti Nasionalis Bangladesh menyalahkan kerajaan atas krisis itu, dan menuduh membazirkan wang tunai untuk projek sia-sia bernilai berbilion dolar.Parti itu telah menganjurkan beberapa siri perhimpunan menuntut peletakan jawatan Perdana Menteri Sheikh Hasina dan pilihan raya umum.Bangladesh merupakan salah sebuah negara di Asia Selatan yang memohon bantuan antarabangsa bagi menstabilkan kejutan ekonomi yang dihadapi negara berkenaan sepanjang tahun lalu.-AFP


NATO perkukuh kerjasama dengan Jepun

JAPAN, 31 Januari- Pertubuhan Perjanjian Atlantik Utara (NATO) akan terus memperkukuh kerjasama dengan Jepun, di tengah-tengah perang Ukraine yang masih berlarutan.Kenyataan itu dibuat Setiausaha Agungnya, Jens Stoltenberg semasa lawatan ke Pangkalan Udara Iruma di wilayah Saitama, di sini.Beliau yang kini dalam rangka lawatan ke Jepun turut akan mengadakan pertemuan dengan Perdana Menteri, Fumio Kishida."Perang di Ukraine adalah penting bagi kita semua, oleh itu kami amat berterima kasih atas sokongan yang diberikan Jepun. Ini termasuk menggunakan juga pesawat dan keupayaan kargo," katanya dalam ucapan ringkas di pangkalan itu pada Selasa."Jepun merupakan rakan kongsi kami yang lama dan paling berkebolehan. Oleh itu lawatan saya ini satu cara untuk mengukuhkan lagi perkongsian antara NATO dan Jepun," tambahnya.

Stoltenberg sebelum itu melawat Korea Selatan, lokasi pertama bagi perjalanan yang turut merangkumi Jepun bertujuan memperkukuh hubungan dengan sekutu Amerika Syarikat dalam menghadapi perang di Ukraine.Dalam pada itu, Jepun yang turut mengecam pencerobohan Rusia ke atas Ukraine telah mengenakan sekatan ke atas Moscow.Selain menyediakan bekalan ketenteraan kepada Ukraine, bantuan kemanusiaan dan sokongan kewangan.Rusia menggelar pencerobohan ke atas Ukraine yang dilancarkan pada 24 Februari tahun lalu, sebagai "operasi khas" untuk mengelak ancaman terhadap keselamatannya sendiri.-REUTERS


Angka korban ribut tropika di Madagascar meningkat kepada 30 orang

DAKAR (Senegal), 31 Januari- Angka kematian akibat ribut tropika yang membadai Madagascar meningkat kepada 30 orang, manakala 20 lagi masih hilang, menurut pihak berkuasa pada Isnin.Ribut Tropika Cheneso mula mendarat di timur laut Madagascar pada 19 Januari, menyebabkan hujan lebat dan banjir kilat, lapor Agensi Anadolu.Mangsa yang terjejas meningkat kepada 89,000 orang, menurut Pejabat Pengurusan Risiko dan Bencana Madagascar dalam kemas kini terbaharu.Ribut berkenaan menjejaskan 17 daripada 22 wilayah di pulau itu.Lebih 23,600 kediaman dinaiki air, manakala sekurang-kurangnya 500 rumah musnah sepenuhnya.

Infrastruktur awam termasuk jalan raya, jambatan, kemudahan kesihatan dan sekolah turut mengalami kerosakan.Sementara itu, hujan lebat diramal berlaku di barat, barat laut dan timur Madagascar untuk tempoh beberapa hari akan datang, menurut agensi itu.Pada Januari 2022, Ribut Tropika Ana mengorbankan lebih 80 nyawa di Madagascar, Mozambique dan Malawi.- AFP


Penduduk Auckland mula bersihkan kediaman dilanda banjir, tanah runtuh

AUCKLAND, 31 Januari- Penduduk Auckland mula membersihkan sisa tanah runtuh dan banjir yang melanda bandar terbesar di New Zealand baru-baru ini.Perdana Menteri, Chris Hipkins mengaitkan siri tanah runtuh dan banjir besar yang melanda adalah kesan perubahan iklim ketika ini. "Ya. Perubahan iklim adalah nyata, ia bersama kami, ia memberi kesan kepada cuaca kami. Kami perlu bersedia untuk itu dan perlu melakukan segala yang kami mampu untuk memerangi cabaran perubahan iklim," kata Hipkins.

Turut bersetuju dengan kenyataan Hipkins itu, Datuk Bandar Auckland, Wayne Brown.Banjir besar yang berlaku itu mengorbankan empat nyawa. Walaupun banjir telah surut, perintah darurat bencana di Auckland masih dikekalkan.-REUTERS


AS, Korea Selatan adakan latihan secara perbincangan tangani ancaman nuklear

SEOUL, 31 Januari- Amerika Syarikat dan Korea Selatan akan mengadakan latihan secara perbincangan untuk menangani ancaman nuklear di Semenanjung.Perkara itu dinyatakan Setiausaha Pertahanan Amerika, Lloyd Austin yang dipetik agensi berita Yonhap.Namun tidak menyatakan secara terperinci bila ia akan berlaku.Austin yang kini berada di Seoul akan bertemu dengan rakan sejawatannya Lee Jong-sup dan Presiden Yoon Suk-yeol.Kunjungan beliau bertujuan untuk mengukuhkan lagi kerjasama dan membincangkan cabaran keselamatan.

(Lloyd Austin disambut oleh pegawai tentera sebaik tiba di Pangkalan Udara Osan di Pyeongtaek pada 30 Januari 2023/Foto AFP)

Ketegangan tentera di semenanjung Korea meningkat secara mendadak tahun lalu.Ini berikutan tindakan Pyongyang yang menjalankan ujian berpandu balistik antara benua hampir setiap bulan.-AFP


Bas jatuh jambatan, empat orang maut

MINAS GERAIS, 31 Januari- Sekurang-kurangnya empat orang maut selepas bas yang membawa anggota pasukan bola sepak remaja terjatuh dari jambatan di timur Brazil.Kebanyakan mangsa merupakan ahli pasukan belia Vila Maria Helena, sebuah kelab bola sepak remaja di Rio de Janeiro.Menurut pihak bomba, mangsa yang maut membabitkan tiga remaja berusia antara 14 dan 17 tahun serta seorang dewasa.Berdasarkan laporan media tempatan, kemalangan berlaku pada awal pagi Isnin, berhampiran bandar Alem Paraiba di Minas Gerais.Bas yang dipandu dikatakan hilang kawalan menyebabkannya terjatuh dari jambatan sepanjang 10 meter.Sementara itu, mangsa yang cedera telah dipindahkan ke pusat kesihatan berhampiran.-REUTERS

(Keadaan bas yang terjatuh dari jambatan di timur Brazil/Reuters)


AS tamat status kecemasan awam COVID-19 pada 11 Mei

WASHINGTON, 31 Januari- Status kecemasan kesihatan awam pandemik COVID-19 di Amerika Syarikat akan ditamatkan secara rasmi pada 11 Mei ini.

White House dalam kenyataan memberitahu, penamatan pengisytiharan itu akan menyaksikan dana yang digunakan untuk mensubsidi ubat-ubatan Covid, insurans perubatan dan jenis bantuan kerajaan lain yang berkaitan dengan wabak tersebut, akan berakhir.Pembatalan mendadak itu juga katanya, akan mempunyai impak yang sangat ketara terhadap sistem kesihatan dan operasi kerajaan persekutuan."Hospital dan rumah jagaan yang bergantung kepada fleksibiliti yang dibenarkan melalui pengisytiharan kecemasan itu akan menjadi huru-hara tanpa masa yang mencukupi untuk melatih kakitangan dan mewujudkan proses pembayaran baharu," menurut kenyataan itu.-AFP

(Foto fail pada 25 Oktober 2022 menunjukkan Presiden Amerika Syarikat, Joe Biden menerima suntikan penggalak terkini COVID-19 di Auditorium South Court di BangunanPejabat Eksekutif Eisenhower, bersebelahan White House, Washington/AFP)


Angka kematian letupan di masjid Peshawar meningkat kepada 61 orang

PESHAWAR, 31 Januari- Angka kematian dalam serangan pengebom bunuh diri di sebuah masjid di ibu pejabat polis di bandar Peshawar Pakistan, pada Isnin, meningkat kepada 61 orang.Ia susulan penemuan lebih banyak mayat yang tertimbus bawah runtuhan.Manakala, lebih 150 lagi cedera.Jurucakap Hospital Lady Reading, Mohammad Asim Khan berkata, 60 mangsa cedera kebanyakannya pegawai polis sedang menerima rawatan di hospital itu.Puluhan lagi dihantar ke dua hospital lain di bandar berkenaan."Setakat ini kami telah menemukan 61 mayat, manakala 60 orang yang cedera sedang menerima rawatan. "Puluhan lagi yang cedera dihantar ke dua hospital lain di bandar ini," kata Muhammad Asim Khan kepada AFP.

(Pegawai keselamatan memeriksa tapak letupan masjid di ibu pejabat polis di Peshawar pada 30 Januari 2023/Foto AFP)

Sementara itu, Ketua Polis Peshawar, Muhammad Ijaz Khan menganggarkan antara 300 hingga 400 anggota biasanya menghadiri solat di masjid itu.Setakat ini, pihak berkuasa sedang menyiasat bagaimana suspek memasuki masjid tersebut yang merupakan kawasan dikawal ketat anggota keselamatan.-AFP

Berita berkaitan50 maut dalam letupan bom di NigeriaTiada bom ditemui dalam pesawat Ryanair -Polis GreeceSerangan bom di gereja Congo akibatkan sepuluh maut


Presiden Liberia George Weah bertanding semula dalam pilihan raya Afrika Barat

MONROVIA, 31 Januari - Presiden Liberia dan bekas bintang bola sepak antarabangsa George Weah mengumumkan pada Isnin bahawa beliau akan bertanding untuk pemilihan semula akhir tahun ini.Pengumuman itu dibuat di tengah-tengah kritikan yang semakin meningkat terhadap George, yang dituduh enggan menangani masalah dihadapi penduduk yang berdepan isu kenaikan harga dan kekurangan makanan.

(Presiden Liberia dan bekas bintang bola sepak antarabangsa George Weah mengumumkan, beliau akan bertanding untuk pemilihan semula akhir tahun ini - Foto AFP)

“Saudara-saudara saya, saya akan datang kepada anda tidak lama lagi untuk meminta anda memperbaharui untuk kali kedua mandat yang anda berikan kepada saya enam tahun lalu,” kata Weah dalam ucapan tahunan State of the Nation.Pilihan raya itu dijadualkan pada 10 Oktober di negara Afrika Barat itu.George berkuasa pada 2018 selepas memenangi pilihan raya Oktober 2017.Lelaki berusia 56 tahun itu tidak hadir di Liberia selama lebih sebulan lewat tahun lalu, mencetuskan kritikan.Pemimpin itu pergi ke luar negara pada penghujung Oktober untuk beberapa perhimpunan politik di beberapa buah negara selain menyaksikan anak lelaki yang juga pemain bola sepak mewakili Amerika Syarikat di Piala Dunia di Qatar.Presiden itu dilaporkan tidak pulang ke tanah air pada 18 Disember lalu, tatkala orang ramai sedang bergelut dengan kenaikan harga dan kekurangan barangan asas.Sehari sebelum itu, ratusan rakyat Liberia mengadakan demonstrasi secara aman atas seruan pembangkang untuk mengecam ketidakcekapan selain sikap acuh tak acuh George terhadap nasib rakyat Liberia.Memerangi rasuah telah menjadi salah satu janji kempen utama George, tetapi pada September dia menerima peletakan jawatan tiga sekutu rapatnya selepas Amerika Syarikat menuduh mereka melakukan rasuah.

George pada mulanya menggantung lelaki itu daripada peranan mereka selepas Washington mengenakan sekatan ke atas tertuduh atas dakwaan terikat dengan kontrak berjuta-juta dolar dan sekurang-kurangnya AS$1.5 juta dalam dana awam yang dialihkan. - AFP


Bakar Al-Quran, bukti jelas mentaliti kebencian negara barat terhadap Islam

TURKIYE, 31 Januari - Negara Barat perlu menghentikan penghinaan terhadap mana-mana kitab suci, termasuklah Al-Quran.Speaker Parlimen Turkiye, Mustafa Sentop berkata, perbuatan itu telah menunjukkan “mentaliti kebencian” Barat yang tidak menghormati kepercayaan dan juga agama dianuti masyarakat dunia lain.

Sentop berkata demikian selepas ahli politik Denmark-Sweden, Rasmus Paludan membakar senaskhah al-Quran di hadapan sebuah masjid di Denmark, Jumaat laluDalam kejadian itu, Paludan berkata dia akan membakar kitab suci umat Islam setiap hari Jumaat sehingga Sweden dimasukkan ke dalam pakatan NATO.Sebelum ini, Ketua kumpulan Islamofobia, Pegida Edwin Wagensveld turut membakar al-Quran di The Hague pada 22 Januari yang mengundang kemarahan umat Islam di seluruh dunia.Kata Sentop, di sebalik semua itu, umat Islam wajib mengamalkan sikap berwaspada, bersederhana, rasional dan bermaruah. Umat Islam tegasnya, tidak boleh meninggalkan prinsip menghormati perbezaan yang diajar oleh agama dan tamadun yang menyuruh kepada kebaikan dan menjauhi kemungkaran. -REUTERS

Artikel berkaitanMalaysia edar satu juta al-Quran, tindak balas terhadap insiden bakar al-Quran di SwedenErdogan beri amaran kepada Sweden mengenai NATO susulan insiden bakar Al-Quran Dunia mengecam pembakaran Al-Quran di SwedenMalaysia kutuk sekeras-kerasnya tindakan provokasi pembakaran Al-Quran di SwedenBakar Al-Quran, protes diadakan di Turkiye


Arab Saudi berdepan cuaca tidak menentu

SAUDI, 31 Januari - Pusat Kaji Cuaca Nasional (NCM) Arab Saudi meramalkan kebanyakan kawasan di Arab Saudi akan mengalami suhu dan cuaca yang tidak menentu hingga Jumaat depan.Mulai Isnin hingga Ahad, daerah Tabuk, Al-Jouf, bahagian utara sempadan Saudi, Hail, Al-Qassim, Riyadh, Al-Sharqiyah selain beberapa kawasan di Makkah dan Madinah akan mengalami tiupan angin berdebu.

Keadaan itu mungkin membawa kepada ribut pasir yang menyebabkan kurang atau hampir sifar daya penglihatan serta ombak laut yang tinggi. Ribut petir sederhana hingga teruk dijangka berlaku dari Isnin hingga Rabu di Tabuk, bahagian utara sempadan Saudi dan Al-Jouf.Mulai Khamis hingga Rabu pula, ribut petir sederhana hingga berbahaya diramalkan di Hail, Al-Qassim, Al-Sharqiyah dan Madinah. Keadaan itu akan disusuli hujan batu dan hujan lebat.Manakala Riyadh, Al-Sharqiyah, termasuk Al-Khobar dan Dammam, Dhahran, Al-Ahsaa, Makkah, termasuk Jeddah, Taif dan Rabigh akan mengalami ribut petir biasa hingga sederhanaSalji turut diramalkan turun di kawasan tanah tinggi Tabuk pada Rabu dan Khamis. -AFP


Kekurangan zat makanan orang asli Amazon, bekalan ubat giat dijalankan

(Syot layar helikopter tentera udara ke wilayah penempatan kaum Yanomami di Amazon,Brazil/AFP)

ALTO ALEGRE, 30 Januari - Penghantaran bantuan bekalan perubatan terus giat dilakukan menggunakan helikopter tentera udara ke wilayah penempatan kaum Yanomami.Ia bagi membantu masyarakat orang asli yang menetap di kawasan Amazon, Brazil khususnya kanak-kanak dari suku Yanomami menderita pneumonia akibat kekurangan zat makanan, sementara anak yang lainnya terkena malaria.Pada tahun lepas 99 kanak-kanak berusia bawah 5 tahun maut kerana kekeurangan zat makanan, pneumonia dan malaria.

Siasatan turut dilakukan punca kematian mereka adakah di sebabkan berlakunya pengabaian atau kekurangan akses kesihatan oleh kerajaan sebelum ini iaitu pimpinan bekas Presiden, Jair Bolsonaro. - AFP


Hanya 11.3% keluar mengundi pusingan ke-2 pilihan raya Parlimen Tunisia

(Sebuah pusat pengundian kosong di Ariana semasa pusingan kedua pilihan raya parlimen semalam/FOTO REUTERS)

TUNIS, 30 Januari - Hanya 11.3 peratus keluar mengundi direkodkan pada pusingan kedua pilihan raya parlimen Tunisia.Menurut Ketua Lembaga Pilihanraya Farouk Bouasker; peratusan melibatkan 887,638,000 pengundi daripada 7.8 juta pengundi berdaftar.Peratusan keluar mengundi yang rendah hampir sama dengan pusingan pertama itu susulan tindakan boikot besar-besaran yang tercetus sejak pada Disember lepas sekali gus menuntut Presiden Kais Saied berundur.Lebih 10, 000 peti undi di tempatkan di 4, 222 pusat mengundi dengan menampilkan 262 calon termasuk 34 calon wanita merebut 131 kerusi.Pada pusingan pertama pada Disember tahun lalu juga merekodkan peratusan keluar mengundi juga rendah iaitu sebanyak 11.2 peratus."Hari ini rakyat Tunisia mengeluarkan keputusan muktamad menolak proses dan pilihan raya Kais Saied," kata Nejib Chebbi, ketua pakatan pembangkang utama, Barisan Keselamatan, pada sidang akhbar.

(Seorang wanita Tunisia bersiap sedia untuk membuang undinya semasa pusingan kedua pilihan raya parlimen di sebuah pusat mengundi di Ariana/FOTO REUTERS)

Suruhanjaya pilihan raya berkata, pusingan itu akan diadakan di kebanyakan wilayah Tunisia selepas hanya 21 calon memperoleh kemenangan dalam pusingan pertama pilihan raya Parlimen.Di bawah perlembagaan baharu yang digubal oleh Saied, Parlimen baharu akan mempunyai kuasa yang sangat terhad.Pilihan raya itu adalah sebahagian daripada siri perubahan politik yang dibuat Saied selepas beliau membubarkan Parlimen sebelumnya, satu tindakan yang didakwa pengkritiknya sebagai satu rampasan kuasa. - REUTERS


India: Menteri kesihatan Odisha maut ditembak polis sakit mental

NEW DELHI, 30 Januari - Seorang menteri di negeri Odisha timur India maut selepas ditembak sekurang-kurangnya empat das oleh seorang pegawai polis.Menteri Kesihatan Odisha, Naba Kishore Das, 60, dilaporkan meninggal dunia di hospital beberapa jam selepas kejadian yang berlaku di bandar Brajrajnagar dalam daerah Jharsuguda pada Ahad.Ketika kejadian, Naba Das diserang oleh penolong subinspektor yang dikenal pasti sebagai Gopas Das ketika dia keluar dari kenderaannya untuk menghadiri program tempatan.

Media tempatan melaporkan bahawa anggota polis itu dikatakan mempunyai masalah kesihatan mental.Bagaimanapun, punca suspek melepaskan tembakan ke arah menteri itu masih belum dapat dipastikan. - REUTERS


Dua pemain papan luncur salji hilang selepas runtuhan salji di Jepun

TOKYO, 30 Januari - Polis Jepun mencari dua warga asing yang bermain papan luncur salji selepas runtuhan salji berlaku di kawasan tengah pergunungan Nagano sehari sebelumnya. Pegawai polis Tomohiro Kushibiki berkata, pasangan itu, dipercayai dalam keadaan tidak sedarkan diri, merupakan antara lima orang yang terkena runtuhan salji pada Ahad.Beliau berkata mereka adalah sebahagian daripada rombongan yang sedang melakukan aktiviti papan luncur salji di luar kawasan rondaan sebuah pusat peranginan ski di perkampungan Otari. Beliau menambah tiga individu lain berjaya keluar dari runtuhan salji tersebut.Akhbar Jepun Yomiuri melaporkan 13 orang, termasuk warga Amerika dan Kanada sedang bermain papan luncur salji di luar kawasan apabila runtuhan salji berlaku.

(Jepun dilanda salji lebat, termasuk Nagano, iaitu sebuah kawasan popular bagi sukan salji dan tarikan pelancong asing/FOTO AFP)

Minggu lalu, sebahagian besar Jepun dilanda salji lebat, termasuk Nagano, iaitu sebuah kawasan popular bagi sukan salji dan tarikan pelancong asing.Amaran runtuhan salji dan salji yang dikeluarkan Agensi Kaji Cuaca Jepun sedang berkuat kuasa di kawasan tersebut. Pasukan polis yang dianggotai 12 pegawai menjalankan operasi mencari mangsa pada pagi Isnin namun tidak dapat mengerahkan helikopter "akibat cuaca buruk".Mengenai pasangan yang hilang itu, Kushibiki menambah: "Kami tahu secara kasar di mana mereka berada tetapi tidak tahu tempat sebenar kerana salji turun dengan lebih lebat semalam - AFP.